Kadar kebolehjangkitan COVID-19 kini di paras 0.97

KUALA LUMPUR, 16 Zulkaedah 1442H, Ahad – Jumlah kes COVID-19 yang dicatatkan setiap hari berkemungkinan akan kekal di atas angka 4,000 walaupun kadar kebolehjangkitan adalah 0.97 pada masa ini.

Ketua Pengarah Kesihatan, Tan Sri Dr Noor Hisham Abdullah berkata, kadar kebolehjangkitan COVID-19, atau bacaan R0 / Rt, menurut unjuran berdasarkan kes harian pada hari Sabtu (26 Jun) untuk seluruh negara, berada pada 0.97.

Data R0 / Rt menjangkakan jumlah purata orang yang akan dijangkiti oleh setiap pesakit COVID-19 baharu.

Dalam ciapan di laman Twitter, Melaka mempunyai Rt tertinggi 1,06, diikuti oleh Negri Sembilan (1,04), Pahang (1,02) dan Selangor (1).

Menurut unjuran, jumlah kes COVID-19 harian berdasarkan Rt 0.95 masih akan melebihi 4,000 pada akhir bulan Jun dan kemungkinan akan memasuki minggu pertama bulan Julai.

Hari ini, Perdana Menteri, Tan Sri Muhyiddin Yassin mengatakan bahawa Perintah Kawalan Pergerakan (PKP) di seluruh negara tidak akan berakhir pada hari Isnin (28 Jun).


Saya tidak ditekan sesiapa untuk ubah fikiran: Azhar

KUALA LUMPUR, 14 Safar 1443H, Selasa – Yang Dipertua Dewan Rakyat Datuk Azhar Azizan Harun hari ini menjelaskan tindakan menarik balik jemputan untuk Ahli Parlimen Teluk Intan mempengerusikan sementara mesyuarat petang semalam, dibuat tanpa tekanan mana-mana pihak.

Azhar berkata perkara itu diputuskan oleh beliau sendiri yang menukar fikiran pada saat akhir.

Menjelaskan perkara itu, beliau berkata surat menjemput Nga Kor Ming mempengerusikan sementara persidangan dewan diberikan kepada Ahli Parlimen berkenaan dan beliau berterima kasih kepada Nga yang bersedia menerima jemputan tersebut.

“Saya sebenarnya tidak didorong atau ditekan oleh sesiapa untuk menukar fikiran itu, saya cuma menggunakan kuasa saya untuk bertukar fikiran,” katanya ketika mempengerusikan mesyuarat sebelum sesi perbahasan Usul Menjunjung Kasih Titah Diraja.

Isu itu dibangkitkan Khoo Boay Tiong (PH-Kota Melaka) yang meminta penjelasan terhadap dakwaan terdapat seorang menteri kanan masuk campur urusan Yang Dipertua Dewan Rakyat dan meminta dinamakan menteri kanan berkenaan.

“… ada satu laporan ada seorang menteri kanan telah sekat kuasa Speaker mengundang Teluk Intan sebagai Speaker semalam. Saya nak tahu adakah menteri kanan itu ada dalam Dewan sekarang,” katanya.

Perkara itu kemudian menyebabkan beberapa wakil rakyat pembangkang turut bangun mempersoalkannya, antaranya Gobind Singh Deo (PH-Puchong) yang membangkitkan Peraturan Mesyuarat berhubung perkara itu dan memohon penjelasan sama ada mesyuarat petang semalam sah atau tidak.

Azhar bagaimanapun berkata berdasarkan Perkara 7 (3) Peraturan Mesyuarat, adalah menjadi kuasa beliau untuk meminta seorang ahli dalam kalangan Ahli Dewan Rakyat untuk mempengerusikan mesyuarat.

“Prosiding itu sah lah sebab saya balik semula untuk mempengerusikan mesyuarat,” katanya.

Perkara 7 (3) Peraturan-peraturan Majlis Mesyuarat Dewan Rakyat menyebut: Pada bila-bila masa mesyuarat bersidang, Tuan Yang Dipertua boleh meminta seseorang ahli mempengerusikan mesyuarat itu bagi sementara dengan tidak payah diberitahu Majlis Mesyuarat dengan secaranya dan ahli yang mempengerusikan ini tetaplah terserah kepadanya semua kuasa-kuasa Tuan Yang Dipertua sehingga Tuan Yang Dipertua balik semula mengetuakan mesyuarat.

Pada 15 Sept Datuk Seri Azalina Othman Said mempengerusikan persidangan buat sementara selepas diminta Yang Dipertua Dewan Rakyat untuk berbuat demikian mengikut Perkara 7 (3) Peraturan-peraturan Majlis Mesyuarat Dewan Rakyat. – Bernama


Abdul Aziz Jusoh dilantik Ketua Pengarah Jakim baharu

KUALA LUMPUR, 2 Jamadilakhir 1442H, Jumaat – Datuk Abdul Aziz Jusoh dilantik sebagai Ketua Pengarah Jabatan Kemajuan Islam Malaysia (Jakim) yang baharu.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri dalam kenyataan hari ini memaklumkan Abdul Aziz yang sebelum ini berkhidmat sebagai Timbalan Ketua Pengarah (Operasi) Jakim, dilantik bagi menggantikan Datuk Paimuzi Yahya yang meninggal dunia Oktober tahun lepas.

Dr Zulkifli berkata Abdul Aziz dipilih berasaskan justifikasi perkhidmatan beliau di Jakim selama lebih 34 tahun, selain berpengalaman luas dalam perkhidmatan awam khususnya pentadbiran hal ehwal Islam.

“Beliau juga berintegriti tinggi dengan rekod bersih dan cemerlang sepanjang perkhidmatan dan diterima baik oleh rakan strategik utama Jakim dalam kalangan Jabatan Agama Islam Negeri (JAIN), agensi-agensi agama di bawah Jabatan Perdana Menteri (Hal Ehwal Agama) dan juga warga Jakim,” katanya.

Beliau berkata Abdul Aziz berkelulusan Ijazah Sarjana Muda (Kepujian) Pengajian Islam, Universiti Kebangsaan Malaysia (UKM) pada tahun 1985 dan mempunyai Sijil Kaunseling dan Pengurusan Agama daripada Muslim College, London pada 2003.

Katanya, kerjaya Abdul Aziz dalam perkhidmatan awam bermula sebagai Penolong Pengarah, Bahagian Penyelidikan Hal Ehwal Islam, Jabatan Perdana Menteri pada tahun 1986.

Antara jawatan penting yang pernah disandang beliau ialah Ketua Pegawai Eksekutif Majlis Agama Islam Wilayah Persekutuan (MAIWP) pada 2018 hingga 2020; Pengarah Jabatan Agama Islam Wilayah Persekutuan (JAWI) pada 2017 hingga 2018 dan Pengarah Jakim Cawangan Sarawak (2013-2017).

Selain itu, beliau juga pernah memegang jawatan Ketua Penolong Pengarah (Agama), Bahagian Agama dan Kaunseling, Ibu Pejabat Polis Diraja Malaysia, Bukit Aman pada 2008 hingga 2009; Ketua Penolong Pengarah Bahagian Penyelidikan, Jakim (2005-2009) serta sebagai Pegawai Agama, Kedutaan Besar Malaysia di Tokyo, Jepun pada 1997.

“Dengan kelayakan dan pengalaman luas beliau dalam pentadbiran hal ehwal Islam di Malaysia, kerajaan yakin bahawa beliau mampu untuk menerajui Jakim sebagai agensi hal ehwal Islam peringkat Persekutuan.

“Ini bagi menjunjung Titah Diraja Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah sempena pembukaan Penggal Ketiga Parlimen ke-14 yang mahu kerajaan mewujudkan pentadbiran agama Islam yang inklusif, progresif, membentuk hubungan etnik dan agama yang harmoni, menyantuni kemanusiaan dan peradaban ke arah kesejahteraan sejagat,” kata Dr Zulkifli.

Dr Zulkifli berkata adalah menjadi harapan kerajaan agar pelantikan ketua pengarah yang baharu itu dapat memacu Jakim ke arah memperkasa peranannya sebagai agensi hal ehwal Islam di peringkat Persekutuan yang kompetitif dan berdaya saing di peringkat global.

“Saya mewakili pihak kerajaan juga ingin mengambil kesempatan untuk menzahirkan penghargaan yang tidak terhingga kepada keluarga Allahyarham Paimuzi atas jasa dan sumbangan cemerlang beliau dalam pentadbiran hal ehwal Islam semasa hayatnya,” katanya. – Bernama


210,000 miskin tegar terima bantuan SARA mulai esok

BANGI, 27 Zulhijjah 1444H, Ahad – Lebih 210,000 penerima Sumbangan Tunai Rahmah (STR) dalam kategori miskin tegar berdasarkan data e-Kasih bakal menerima Sumbangan Asas Rahmah (SARA) berjumlah RM600 bermula esok bagi mendapatkan keperluan barangan makanan asas.

Perdana Menteri, Datuk Seri Anwar Ibrahim berkata, kerajaan telah memperuntukkan hampir RM130 juta di bawah inisiatif Payung Rahmah untuk membantu golongan kurang berkemampuan terutamanya kumpulan miskin tegar mendepani cabaran kos sara hidup.

“Oleh itu, dengan sumbangan yang diberikan ini dapatlah menampung sebahagian daripada perbelanjaan seharian mereka,” katanya dalam kenyataan hari ini.

Anwar yang juga Menteri Kewangan berkata, pelaksanaan SARA akan dibuat mulai 17 Julai 2023 bagi penerima daripada Semenanjung, manakala penerima Sabah, Sarawak dan Labuan mulai 7 Ogos 2023.

Berdasarkan jadual dikeluarkan, penerima di Kedah, Pulau Pinang, Selangor, Kuala Lumpur, Putrajaya, Negeri Sembilan, Kelantan dan Terengganu akan menerima pembayaran SARA pada Isnin.

Manakala, mereka di Perlis, Perak, Pahang, Melaka dan Johor pula pada 31 Julai 2023.

Kaedah pelaksanaan SARA di negeri terbabit ialah penerima akan menerima bantuan barangan keperluan asas tanpa tunai (cashless) berjumlah RM100 setiap bulan bagi tempoh enam bulan (Julai-Disember 2023).

Ia dibuat secara automatik melalui akaun yang dibuka menggunakan MyKad penerima bagi pembelian di pasar raya atau kedai runcit terpilih seluruh negara.

Sementara itu, penerima di Sabah, Sarawak dan Labuan akan mendapat bantuan SARA pada 7 Ogos 2023.

“Bayaran RM600 sekali gus melalui pengkreditan ke akaun bank atau secara tunai di cawangan Bank Simpanan Nasional (BSN) seluruh negara,” katanya.

Soalan lazim (FAQ) dan semakan status kelayakan SARA boleh didapati di Portal Rasmi STR melalui pautan https://bantuantunai.hasil.gov.my, manakala maklumat lanjut mekanisme pelaksanaan SARA pula boleh dirujuk melalui https://www.mykasih.com.my.


MP ingat guna bahasa pasar, tak beradab nampak hebat?

BANGI, 26 Zulkaedah 1441H, Sabtu – Persidangan Dewan Rakyat yang membuka tirai Isnin lalu – tertumpu kepada usul mengosongkan jawatan Yang Dipertua dewan dan timbalannya – adalah mendukacitakan apabila kehebatan perdebatan Ahli Parlimen tidak seperti diharapkan.

Penganalisis politik, Prof Datuk Mohd Fadzil Abdul Rahman berkata, selepas beberapa lama tidak bersidang dan peralihan kuasa, ramai yang menjangkakan perdebatan akan lebih menampakkan profesionalisme dan kualiti perdebatan tinggi setaraf kedudukan Parlimen itu sendiri.

Namun malang apabila, watak utama di kedua-dua pihak dalam Parlimen gemar dan sering menimbulkan kekecohan, sekali lagi menggamatkan suasana perdebatan dengan komen serta kata-kata kurang bijak serta cermat.

“Terlalu banyak masa diperuntukkan untuk usul penting yang sepatutnya diutamakan, tetapi dihabiskan dengan menimbulkan isu sampingan yang ternyata menyimpang dan tiada kaitan dengan usul sedang dibahaskan.

“Kepuasan dan perhatian apa sebenarnya yang cuba dicari golongan ini? Kalau ingin dilihat sebagai jaguh dan popular sekalipun, biarlah perdebatan itu kena pada tempatnya dan lebih berfokus kepada usul kritikal yang sedang dibahaskan. Apakah bahasa pasar dan tidak beradab boleh dianggap sebagai hebat?

“Sudah lupakah pada kata-kata ‘dewan yang mulia ini’ yang sering dilontarkan setiap kali dewan bersidang? Jika begitu sikap dipamerkan, apa lagi yang mulia pada Dewan Rakyat itu?,” soalnya.

Terdahulu, persidangan Dewan Rakyat kecoh apabila beberapa Ahli Parlimen pembangkang mempersoalkan usul pengosongan kerusi Yang di-Pertua Dewan Rakyat yang dibawa Perdana Menteri, Tan Sri Muhyiddin Yassin.

Masa 10 minit diberikan Timbalan Yang di-Pertua, Datuk Mohd Rashid Hasnon untuk membahaskan usul itu habis begitu sahaja berikutan pertikaian Ahli Parlimen.

Muhyiddin membawa usul Yang di-Pertua Tan Sri Mohamad Ariff Md Yusof mengosongkan jawatannya atas alasan terdapat pencalonan lain bagi jawatan itu.

Ketua Pembangkang, Datuk Seri Anwar Ibrahim mempertikaikan usul itu yang meminta perbahasan dibuat sewajarnya kerana ia soal penting dan mencadangkan supaya Mohd Rashid tidak menghalang Ahli Parlimen berbahas.

Menulis di Berita Harian, Prof Mohd Fadzil menyifatkan, tindakan wakil rakyat pada ketika itu hanya menampakkan sikap tidak profesional, malah menjatuhkan imej mereka sendiri.

“Elaun yang dibayar menggunakan wang rakyat itu tidak harus disia-siakan dengan berdebat dan berbahas terhadap isu sampingan yang ada-kalanya tiada kena-mengena langsung dengan usul pokok dibahaskan.

“Akhirnya, masa diperuntukkan berlalu begitu sahaja sedangkan usul dibahaskan sepatutnya diutamakan berakhir dengan hanya sedikit perbahasan dan dalam kes tertentu diluluskan tanpa berpeluang untuk dibahaskan secara profesional dan dengan hujah mendalam,” katanya.


3 dikhuatiri tertimbus tanah runtuh di Ampang

KUALA LUMPUR, 7 Syaaban 1443H, Khamis – Tiga orang dikhuatiri tertimbus dalam kejadian tanah runtuh di Taman Bukit Permai 2, Ampang di sini hari ini yang melibatkan 15 rumah dan 10 kereta.

Pengarah Jabatan Bomba dan Penyelamat Selangor, Norazam Khamis berkata, sebuah jentera dengan sembilan anggota dari Balai Bomba dan Penyelamat Pandan dikerah ke tempat kejadian sebaik menerima panggilan kecemasan pada pukul 5.54 petang.

“Menurut maklumat awal (daripada) pemanggil, seramai empat individu dikhuatiri tertimbus dan pasukan penyelamat berjaya mengeluarkan seorang mangsa,” katanya ketika dihubungi Bernama.

Operasi mencari dan menyelamat sedang dijalankan.- Bernama


4 Mac: Hari mengingati MCA, MIC mahu keluar BN dan ‘U-turn’

HARI ini dalam sejarah, 4 Mac. Masihkah anda ingat?

Lebih kurang 2 tahun yang lalu, MCA dan MIC sepakat mempertimbangkan untuk keluar dari Barisan Nasional (BN).

Ketika itu, BN baru sahaja beberapa bulan setelah kalah pilihan raya dan UMNO sedang dilanda krisis dalaman. Dengan makna lain, ketika itu UMNO sedang melemah dan ketika itu jugalah satu demi satu parti komponen BN meninggalkan gabungan tersebut.

Tidak lama selepas itu, UMNO mendapat nafas baharu bergandingan dengan PAS mengangkat naratif perpaduan umat Islam bangkit melawan kerajaan Pakatan Harapan (PH) yang serba tidak kena.

Ketika UMNO kuat semula itu jugalah MCA dan MIC membuat ‘U-Turn’ tidak jadi keluar. Saya pasti kerana kerana kekuatan dokongan rakyat kepada naratif perpaduan ummah itu.

Ketika itu juga, satu per satu pilihan raya kecil (PRK) dimenangi dan tiada siapa apologetik untuk mengangkat mesej perpaduan umat Islam.

Percayalah, jika parti Melayu itu (dan juga PAS) tidak bangkit dan memenangi siri-siri PRK, pasti mereka akan meninggalkannya. Ada yang melabel mereka sebagai ‘lalang’, tetapi apa mereka kisah. Mereka dapat macam-macam dan jauh lebih banyak selepas itu.

Semenjak itu, semakin hari mereka semakin kuat. Ada yang tambah kerusi parlimen, ada yang jadi menteri dan malah ramai juga menerajui GLC. Seruan perpaduan umat semakin lembik, apatah lagi agenda membela agama Islam dan bangsa Melayu seperti yang dilaung-laungkan sebelum ini.

4 Mac. Ingatlah tarikh ini setiap tahun.

Aminuddin Yahaya
Presiden ISMA


Dakwaan susu formula naik harga, KPDN minta pengeluar kemuka laporan

LUMUT, 28 Zulkaedah 1444H, Sabtu – Menteri Perdagangan Dalam Negeri dan Kos Sara Hidup, Datuk Seri Salahuddin Ayub meminta pihak pengeluar susu formula menyediakan laporan berkenaan pergerakan harga produk berkenaan bagi tempoh enam bulan.

Salahuddin berkata, kementerian akan meneliti perkara itu dan akan mengambil beberapa inisiatif bagi mendepani masalah harga susu formula sekiranya kenaikan benar-benar berlaku seperti didakwa orang ramai yang mengatakan harga barangan itu semakin mahal.

Beliau berkata, berdasarkan pemantauan harga susu formula dalam sesi lawatan di beberapa lokasi termasuk di Manjung di sini hari ini, kesemuanya masih lagi dijual pada kadar berpatutan.

“Saya akan sentiasa turun padang, pegawai-pegawai beberapa ketika ini akan lebih peka dan prihatin kerana kita memang perlu mendepani isu aduan yang rakyat berikan, kita bertindak pantas.

“Kita lihat dulu, sebab itu saya minta pergerakan harga enam bulan. Kalau benar aduan itu betul, maka libat urus akan kita adakan dengan pihak pengeluar, kalau tiada, maknanya kita akan beri suatu laporan nanti bahawa memang tidak berlaku kenaikan yang melampau,” katanya kepada pemberita selepas memantau dan melawat sebuah syarikat pembungkusan minyak masak di sini hari ini.

Beliau berkata demikian ekoran menerima laporan melalui media sosial berkenaan susu formula bayi dan kanak-kanak yang dikatakan naik mendadak antara RM10 hingga RM30.

Sementara itu, Salahuddin berkata, susu formula untuk pesakit kanser bukanlah barangan kawalan kerana susu berkenaan diimport, dan beliau akan berbincang dengan Menteri Kesihatan, Dr Zaliha Mustafa supaya rakyat boleh membeli produk itu di hospital kerajaan pada harga lebih rendah.

Pada 15 Mac lepas, media melaporkan susu formula untuk pesakit kanser mengalami kenaikan harga sejak Disember tahun lepas.

Mengenai bekalan gula bertapis kasar dan halus yang masih kekurangan di pasaran, Salahuddin berkata beliau telah mengadakan sesi libat urus yang kelima bersama pihak industri semalam, yang berjanji akan mencukupkan bekalan dalam masa terdekat.

Sementara itu, di BUKIT MERTAJAM, Pulau Pinang, Timbalan Menteri Perdagangan Dalam Negeri dan Kos Sara Hidup Fuziah Salleh berkata kementerian akan mengadakan sesi libat urus bersama syarikat pengeluar susu formula tentang dakwaan kenaikan harga produk itu.

“Saranan saya untuk rakyat adalah muat turun aplikasi ‘price catchers’ untuk membuat perbezaan harga barangan keperluan. Setiap hari, data harga barangan akan dikemas kini … muat turun aplikasi ini dan buat pilihan yang bijak,” katanya kepada pemberita selepas merasmikan Majlis Pelancaran Treler Jualan Rahmah Bergerak di Tapak Masjid Mengkuang Titi hari ini.

Mengenai program Treler Jualan Rahmah Bergerak, Fuziah berkata program itu akan diadakan dua kali sebulan di setiap Dewan Undangan Negeri (DUN) hingga hujung tahun ini dengan menawarkan barangan keperluan harian hingga 30 peratus lebih murah bagi membantu rakyat menangani kos sara hidup yang semakin meningkat. – Bernama


SUHAKAM akan kaji, perbetul dasar memihak agenda LGBT

BANGI, 27 Zulhijjah 1443H, Rabu – Suruhanjaya Hak Asasi Manusia (SUHAKAM) akan mengkaji dan memperbetulkan semula dasar-dasar lama yang dilihat memihak agenda lesbian, gay, biseksual dan transgender (LGBT).

Perkara itu dimaklumkan Pengerusi PEMBELA, Haji Aminuddin Yahaya hari ini selepas berkunjung menemui barisan pesuruhjaya SUHAKAM yang baharu dilantik oleh kerajaan.

Beliau berkata, secara umumnya, perjumpaan itu sangat baik dan pihaknya melihat hala tuju agensi kerajaan ini sudah seperti landasan asal – yang selama ini dilihat tersasar melalui pelbagai kontroversi yang memeningkan kepala.

“Kita juga mendapat jaminan oleh Pengerusi SUHAKAM yang baharu ini untuk memastikan segala polisi dan gerak kerja mereka akan menjurus kepada ruh dan semangat Perlembagaan Persekutuan, bukannya kehendak pihak asing secara membuta tuli,” katanya dalam kenyataan hari ini.

Dalam pertemuan itu juga, Haji Aminuddin memaklumkan bahawa PEMBELA mengemukakan beberapa cadangan dan diterima baik oleh SUHAKAM.

Antara cadangan yang dikemukakan ialah mewujudkan satu jawatan Pegawai Perhubungan Pertubuhan Islam Bukan Kerajaan (PIBK) di SUHAKAM supaya dapat memastikan sebarang bentuk komunikasi dengan PIBK sebagai pemegang penting dalam negara sentiasa dirundingi untuk sebarang isu yang membabitkan kepentingan negara.

PEMBELA turut menyarankan supaya siri-siri Latihan Hak Asasi Manusia (HAM) di kalangan PIBK dapat dijalankan agar dapat berlaku penyelarasan kefahaman antara SUHAKAM dan pemegang taruh di kalangan PIBK.

Selain itu, pihak PIBK dirundingi sebelum Laporan Tahunan SUHAKAM mengenai Prestasi Hak Asasi Manusia negara dikeluarkan setiap tahun dan pelantikan wakil PIBK dalam mana-mana jawatankuasa SUHAKAM.

“Kita berharap agar perjumpaan pada hari ini dapat membuahkan hasil terutamanya dalam agenda membela agama, bangsa dan tanah air. Insya-Allah,” katanya.


Pengisytiharan darurat oleh Agong tidak boleh dicabar

BANGI, 7 Jamadilakhir 1442H, Rabu – Pengisytiharan darurat oleh Yang di-Pertuan Agong tidak boleh dicabar dengan kuat kuasanya Perkara 150(8) Perlembagaan Persekutuan.

Namun, Parlimen boleh menamatkan tempoh darurat lebih awal melalui resolusi, demikian kata Pengasas Jurispruden Watan merangkap Profesor Madya Fakulti Pengurusan Industri, Universiti Malaysia Pahang (UMP), Datuk Dr Wan Ahmad Fauzi Wan Husain.

Beliau berkata, proses persidangan Parlimen semasa darurat ditetapkan oleh Perkara 150(9) Perlembagaan Persekutuan.

Malah, katanya, Seri Paduka melalui ordinan boleh mengadakan prosiding Parlimen mengikut kesesuaian waktu darurat.

“Dalam keadaan perlukan kesegeraan, Agong boleh menggubal ordinan tanpa membentangkannya di Parlimen.

“Dalam situasi biasa, ordinan melibatkan kuasa perundangan, justeru persidangan Parlimen itu perlu selaras dengan amalan syura yang melandasi sistem politik tradisional yang mendukung Perlembagaan Persekutuan,” katanya dalam kenyataan, hari ini.

Secara alternatifnya, Dr Wan Ahmad Fauzi berkata, tanpa prosiding Parlimen, Seri Paduka boleh melaksanakan syura untuk menggubal ordinan melalui rundingan dengan Majlis Raja-raja juga pihak-pihak berwibawa lain seperti Peguam Negara, Majlis Keselamatan Negara (MKN) selain daripada jemaah menteri.

“Selagi tiada ordinan dikeluarkan oleh Seri Padika untuk menggantung kuat kuasa doktrin nasihat di bawah Perkara 40(1A), maka baginda masih perlu menerima nasihat jemaah menteri terlebih dahulu untuk melaksanakan kuasa di bawah Perkara 55 Perlembagaan Persekutuan.

“Perkara 55 dibaca dengan Perkara 40(1A) iaitu baginda perlu bertindak atas nasihat jemaah menteri untuk memanggil, memprorog dan membubarkan Parlimen, melainkan pembubaran Parlimen di bawah Perkara 40(2) Perlembagaan Persekutuan,” katanya.

Bagaimanapun, katanya lagi, dalam penggubalan ordinan, Seri Paduka tidak tertakluk pada nasihat jemaah menteri.

“Hal ini kerana kuasa perundangan Persekutuan termaktub dalam Perkara 44 Perlembagaan, iaitu Agong dan dua Majlis Parlimen.

“Justeru, Agong tidak perlu mengikut nasihat jemaah menteri untuk menggubal Ordinan. Nasihat jemaah menteri hanya terpakai dalam penjalanan fungsi kuasa Eksekutif Agong dan perkara-perkara yang diberikan oleh undang-undang Perlembagaan,” katanya.

Proklamasi Darurat Kesihatan COVID-19 yang diperkenan oleh Yang di-Pertuan Agong pada 12 Januari lalu dan berkuat kuasa pada 11 Januari hingga 1 Ogos, atau mana-mana tarikh atas budi bicara Yang di-Pertuan Agong.


30 khemah musnah, kem pelarian Syria ditelenggami banjir

DAMSYIK, 19 Jamadilakhir 1442H, Isnin – Kem pelarian di daerah Afrin, barat laut Syria ditenggelami banjir akibat hujan lebat berterusan pada Ahad.

Rakyat Syria yang hilang tempat tinggal – dan berlindung di kem pelarian itu – kini berjuang dengan kerosakan disebabkan banjir berkenaan.

Sekurang-kurangnya 30 khemah sementara rosak dan tidak dapat digunakan lagi, menurut Agensi Anadolu.

Syria berdepan perang saudara sejak awal 2011 ketika rejim Bashar al-Assad menentang penunjuk perasaan pro-demokrasi dengan serangan keganasan.

Sejak itu, lebih lima juta orang awam di negara berkenaan kehilangan tempat tinggal.-  Agensi


Hamzah disebut-sebut bakal ganti Muhyiddin terajui Bersatu

KUALA LUMPUR, 20 Safar 1445H, Rabu – Setiausaha Agung Bersatu, Datuk Seri Hamzah Zainudin dipercayai antara pencabar utama jawatan tertinggi parti itu, sekiranya Tan Sri Muhyiddin Yassin memutuskan untuk tidak bertanding pada pemilihan akan datang.

Menurut sumber parti itu, Muhyiddin kemungkinan berundur daripada bertanding sebarang jawatan dan hasrat itu juga sudah lama dimaklumkan kepada kepimpinan Bersatu.

Sumber itu mendakwa, Hamzah mendapat sokongan padu daripada ahli Bersatu untuk menerajui parti berkenaan.

Dakwanya, Datuk Seri Ahmad Faizal Azumu juga dijangka mempertahankan jawatan Timbalan Presiden Bersatu kerana beliau tidak mempunyai pengaruh yang mencukupi untuk mencabar Hamzah.

“Bertanding jawatan tertinggi mungkin menjadi bumerang kepada Faizal kerana reputasinya dalam parti terjejas selepas menerajui Perikatan Nasional (PN) di Negeri Sembilan.

“Sebagai perbandingan, Hamzah telah membuktikan kredibiliti dan memegang beberapa jawatan, termasuk sebagai Ahli Parlimen Larut, ketua pembangkang, serta Setiausaha Agung Bersatu dan PN,” dakwa sumber seperti dilapor portal berita FMT.

Sumber itu mendakwa, mengikut perlembagaan parti, hanya ahli yang telah berkhidmat dalam Majlis Tertinggi selama dua penggal penuh boleh bertanding lima jawatan tertinggi parti.

Dakwanya, Hamzah, Faizal Azumu, Datuk Wan Saiful Wan Jan, Datuk Seri Ronald Kiandee, Datuk Rosol Wahid dan Datuk Seri Radzi Jidin memenuhi syarat itu.

Bagaimanapun, seorang lagi Ahli Majlis Tertinggi, Datuk Seri Azmin Ali tidak layak bertanding kerana hanya dilantik ke jawatan MPT dan bukannya melalui pemilihan parti, kecuali jika perlembagaan Bersatu dipinda.

Mei lalu, Bersatu menangguhkan pemilihan Majlis Tertingginya dan pelbagai bahagian parti sehingga 18 bulan untuk memberi tumpuan kepada enam Pilihan Raya Negeri (PRN).

Bagaimanapun, penangguhan itu tidak terpakai kepada pemilihan cawangan.


Raja Arab Saudi mahu jadi tuan rumah kepada 1,000 jemaah haji Palestin

RIYADH, 23 Zulkaedah 1444H, Isnin – Raja Arab Saudi, Salman Abdul Aziz mengeluarkan arahan untuk menjadi tuan rumah kepada 1,000 jemaah Palestin daripada keluarga yang syahid, cedera dan juga tawanan dalam musim haji tahun ini.

Inisiatif itu adalah sebahagian daripada Program Penjaga Dua Masjid Suci Tamu Haji, setiap tahun diawasi oleh Kementerian Hal Ehwal Islam, Seruan dan Bimbingan di Arab Saudi.

Dalam satu kenyataan, Sheikh Dr Abdullatif bin Abdulaziz Al-Sheikh, Menteri Hal Ehwal Islam, Seruan dan Bimbingan Arab Saudi, mengucapkan terima kasih kepada Raja dan Putera Mahkota atas sokongan berterusan mereka terhadap keluarga dan saudara mara syuhada Palestin dan mereka yang cedera.

“Kesinambungan sikap murah hati terhadap jemaah haji Palestin yang menunaikan haji setiap tahun dengan tajaan Penjaga Dua Masjid Suci ini adalah sebagai penegasan kepada kedalaman hubungan dan penghargaan beliau terhadap pengorbanan besar yang dilakukan oleh rakyat Palestin. .” katanya.

Program untuk tetamu Penjaga Dua Masjid Suci merangkumi semua aspek melaksanakan ibadah yang diberkati. – Agensi


Iktiraf UEC jatuhkan maruah sebagai negara berdaulat

Oleh Zuhayati Yazid

BANGI, 13 Safar 1443H, Isnin – Integriti dasar pendidikan negara akan cacat sekiranya Sijil Peperiksaan Bersama (UEC) diberikan pengiktirafan.

Perkara itu disuarakan tokoh sejarah, Prof Datuk Dr Ramlah Adam yang sedih dengan keadaan semasa di mana walaupun sudah lama merdeka namun masih ada yang tergamak menggadaikan integriti pendidikan negara.

“Saya sangat kecewa dengan golongan yang mahu iktiraf sijil ini, walaupun sudah lama merdeka namun Perlembagaan yang sepatutnya sudah sebati dalam jiwa kita, rupanya masih pudar.

“Ini semua hanya mencacatkan sistem dan integriti pendidikan negara yang kita laksanakan sekian lama, kenapa perlu tukar dan terima sistem lain sedangkan dasar yang dilaksanakan kita langsung tiada cacat cela.

“Patriotisme anak-anak bangsa akan terkikis sekiranya dasar ini kita abaikan dan sekali gus melahirkan generasi baharu yang tiada hala tuju,” katanya kepada Ismaweb.net, hari ini.

Mantan Pengarah Pusat Kajian Institusi Raja Melayu Universiti Malaysia Perlis itu menegaskan, mengaplikasikan sesuatu dari luar ke dalam negara adalah tindakan tidak bertanggungjawab dan bermaruah.

“Apabila sistem kita dicampur dengan sistem pendidikan luar, ia boleh menjatuhkan maruah kita sebagai sebuah negara berdaulat,” katanya.

Prof Ramlah turut mempersoalkan tentang masa depan negara apabila sistem pendidikan yang menjadi asas pembentukan negara diperkotak-katikkan.

“Bagaimana kita mahu lahirkan anak bangsa yang sayangkan negara sekiranya asas utama juga tidak jelas, ini boleh menjadikan negara kita tergadai.

“Saya bercakap bukan atas sebab bangsa atau perkauman tetapi berdasarkan fakta, survival Malaysia sebagai sebuah negara berbilang kaum dan terlalu cintakan tanah air sendiri,” terangnya lagi.

Sehubungan itu, Kementerian Pendidikan digesa untuk tidak memainkan sentimen perpaduan dalam usaha mengiktiraf UEC.

“Kewujudan sekolah persendirian itu secara terang tidak patuh Perlembagaan negara, Dasar Perpaduan Nasional dan Dasar Pendidikan Negara.

“Kementerian Pendidikan perlu celik mata, Jika asas utama tidak boleh dipatuhi, kita tidak perlu gunakan alasan perpaduan untuk mengiktiraf UEC, ini soal masa depan negara yang perlu kita perjuangkan,” ujarnya.


Kuari jejaskan alam sekitar

BANGI, 10 Jamadilakhir 1442H, Sabtu – Tidak logik mengatakan air terjun berdekatan Hutan Simpan Segari Melintang, Manjung masih terpelihara dan langsung tidak terjejas.

Ini kerana Persatuan Aktivis Sahabat Alam (KUASA) mempunyai rekod berhubung perkara itu dan pernah membuat laporan pada 2017 yang menyatakan sudah ada kerosakan berlaku di kawasan berkenaan.

Bahkan persatuan itu percaya mungkin masih ada lagi ketidakpatuhan boleh ditemui sekiranya pemeriksaan lanjut dilakukan di kawasan itu.

“Untuk mengatakan kawasan air terjun berkenaan tidak terjejas juga tidak logik kerana kami ada rekod dan ada buat laporan pada 2017 yang menyatakan sudah ada kerosakan berlaku di kawasan itu.

“Pihak Exco negeri dan Kementerian Alam Sekitar dan Air tiada maklumat, tetapi mereka boleh memeriksa perkara itu melalui agensi yang ada,” kata Timbalan Presiden KUASA, Ismady Radzuan.

Beliau berkata demikian sebagai mengulas penafian sesetengah pihak bahawa tiada kerosakan air terjun berdekatan Hutan Simpan Segari Melintang akibat kegiatan kuari tanah.

Semalam, Exco Kesihatan, Sains, Alam Sekitar dan Teknologi Hijau Perak, Mohd Akmal Kamaruddin mendakwa Air Terjun Tanjung Batu Teluk Sera di Segari masih terpelihara dan langsung tidak terjejas kerana ia bukan sebahagian daripada tapak kuari di dalam Hutan Simpan Segari Melintang.

Katanya, air terjun terjejas itu merupakan alur air terbentuk hasil satu takungan air di kawasan setinggi 200 meter dalam kawasan diberi lesen di Kompartmen 16 (Blok E), Hutan Simpan Segari Melintang tersebut.

Memetik laporan media tempatan, Ismady mengakui mungkin berlaku kesilapan mengenai kawasan berkenaan kerana terdapat dua air terjun bersebelahan di kawasan Hutan Simpan Segari Melintang sebagaimana yang didakwa penduduk setempat.

Bagaimanapun katanya, kawasan seperti yang dilaporkan itu juga terjejas akibat aktiviti kuari berhampiran hingga menyebabkan landskapnya berubah, malah Jabatan Alam Sekitar (JAS) juga mengenal pasti enam ketidakpatuhan Laporan Penilaian Kesan Alam (EIA)  oleh pihak terbabit.

“Untuk mengatakan ia hanya alur air yang muncul selepas hujan adalah tidak munasabah, kerana air di kawasan itu tetap mengalir walaupun ketika musim kering, kawasan berair juga bertingkat.

“Orang kampung menamakan kawasan itu sebagai Tanjung Batu, tetapi ada juga memanggilnya Teluk Sera, di situ ada kekeliruan oleh penggiat alam sekitar dan penduduk kampung, gambar yang tersebar adalah di lokasi yang tak terjejas,” dakwanya.


UMNO yakin PAS tak akan tamatkan kerjasama dalam MN

SUNGAI SIPUT, 22 Syaaban 1442H, Ahad – UMNO yakin PAS tidak akan menamatkan kerjasama mereka dalam Muafakat Nasional (MN), memandangkan hubungan itu sudah terjalin hingga ke peringkat akar umbi.

Ketua Penerangan UMNO, Shahril Sufian Hamdan berkata, UMNO juga melihat kenyataan beberapa pemimpin tertinggi PAS kebelakangan ini bertujuan mengukuhkan lagi kerjasama kedua-dua parti.

“Saya ambil tafsiran yang paling positif iaitu daripada kenyataan Presiden PAS dan Timbalan Presidennya sebelum ini yang mana mereka menegaskan masih mahu mempertahankan dan memperkukuhkan Muafakat Nasional.

“Jadi, itu satu isyarat yang bagi saya menunjukkan apa sahaja pendirian PAS mengenai Bersatu berkenaan dengan PN (Perikatan Nasional), mereka tidak ada lagi hasrat untuk berpisah daripada UMNO,” katanya pada sidang media selepas Siri Jelajah #SAMBUNG YANG TERGENDALA di sini lewat malam tadi.

Dua hari lalu, Presiden PAS Datuk Seri Abdul Hadi Awang berkata parti itu menolak muafakat yang berpecah dan menyeleweng daripada MN selain menolak muafakat tanpa ada sikap bersatu serta kumpulan yang menunjukkan tiada kesetiaan kepada negara, dengan sifat melampau yang mencabar agama dan bangsa.

Mengulas lanjut, Shahril Sufian berharap, pemimpin dan ahli kedua-dua parti berlapang dada serta tidak mengeluarkan kenyataan yang boleh mengeruhkan hubungan UMNO-PAS bagi merealisasikan agenda pada Pilihan Raya Umum ke-15. – Bernama


Politik Malaysia dibimbangi jadi krisis seperti Israel: Amir ISMA

Oleh Ainul Illia Meor Suzurudin

BANGI, 4 Safar 1444H, Khamis – Amir gerakan Islam, Ikatan Muslimin Malaysia (ISMA), Ustaz Abdullah Zaik Abdul Rahman memberi amaran politik Malaysia boleh menjadi seperti krisis politik di negara haram Israel sekiranya tiada kesepakatan di antara parti-parti dalam negara.

Beliau menegaskan, keadaan kian meruncing apabila tiada mana-mana pakatan yang betul-betul mampu menjadi dominan dan menjanjikan politik stabil.

Melihat kepada senario itu, Ustaz Abdullah Zaik berkata, masa depan negara tidak boleh diletakkan kepada tanggungjawab politikus semata-mata.

“Umat Melayu patut faham kesan buruk daripada situasi politik sekarang dan akan datang. Mereka perlu bertanggungjawab mengubah keadaan.

“Kita tidak boleh serahkan masa depan kita kepada politikus-politikus musang berbulu ayam lagi.

“Konon kerja untuk rakyat tetapi sebanarnya kaut kekayaan negara untuk kepentingan sendiri,” katanya ketika dihubungi Ismaweb.net, hari ini.

Dalam pada itu, beliau berkata, jika tiada kesedaran yang memadai daripada institusi umat itu sendiri maka negara akan terus diancam ketidakstabilan politik, kemerosotan ekonomi, kecelaruan sosial dan mungkin juga ancaman keselamatan

Terdahulu, Barisan Nasional (BN) menegaskan keputusan untuk bergerak solo pada Pilihan Raya Umum ke-15 (PRU15) adalah muktamad dan telah diputuskan sebulat suara.

Sementara PAS pula yang dahulunya memacu Muafakat Nasional (MN) bersama UMNO, kini adalah sebahagian daripada komponen Perikatan Nasional (PN) bersama Bersatu, Gerakan, Parti Progresif (SAPP) dan Parti Solidariti Tanah Airku (STAR).

Bagaimanapun, PN masih mengalu-alukan penyertaan UMNO-BN.

Terbaharu, Gerakan Tanah Air (GTA) yang dipengerusikan bekas Perdana Menteri, Tun Dr Mahathir Mohamad ditubuhkan bersama beberapa parti— Pejuang, BERJASA, Parti Bumiputera Perkasa Malaysia (Putra), Parti Perikatan India Muslim Nasional (Iman) dan pertubuhkan bukan kerajaan (NGO).

Dr Mahathir menyebut bahawa GTA sedia mengadakan perbincangan dengan PN mengenai kerjasama bagi menghadapi PRU15, tetapi beliau tidak tahu sama ada ia akan membuahkan hasil.


Dos penggalak ikhtiar kurangkan kesan buruk jangkitan COVID-19

Oleh Ainul Illia Meor Suzurudin

BANGI, 11 Jamadilakhir 1443H, Jumaat – Pengambilan dos penggalak bagi penerima lengkap dos vaksin untuk mengurangkan kesan buruk akibat jangkitan virus COVID-19 adalah wajar dalam situasi sekarang.

Ini berikutan, varian COVID-19 yang baharu seperti Delta dan Omicron dengan pelbagai mutasi yang lebih banyak, akan muncul pada masa akan datang.

Aktivis Ikatan Pengamal Perubatan dan Kesihatan Muslim Malaysia (i-Medik) Kuala Lumpur, Dr Ahmad Muslim Ahmad Roslan berkata, varian baharu ini boleh membawa kepada risiko peningkatan kes serta komplikasi yang lebih teruk.

Apatah lagi, jangka masa vaksin diambil sudah lama, pasti akan menurunkan keberkesanan sesuatu vaksin.

“Kita sudah melihat keberkesanan vaksin COVID-19 dengan penurunan kes jangkitan, kemasukan ke ICU dan juga kes kematian.

“Kita dapat lihat selepas beberapa bulan pihak KKM merancakkan pemberian dos vaksin sehingga hampir mencapai kesuluruhan populasi dewasa dan kanak-kanak.

“Namun begitu, beberapa kajian di luar negara dan dalam negara menunjukkan keberkesanan vaksin COVID-19 yang ada sekarang telah menurun dalam jangka masa antara tiga ke enam bulan sekitar 8-30 peratus.

“Ini menyebabkan penurunan perlindungan terhadap jangkitan COVID-19 serta komplikasi teruk jangkitan,” katanya ketika dihubungi Ismaweb.net.

Tegasnya, kesan ini akan lebih ketara terhadap pesakit yang berusia 60 tahun ke atas, pesakit yang menghidap penyakit kronik dan pesakit yang mempunyai imuniti yang rendah.

Justeru, Dr Ahmad Muslim berkata, bagi mengurangkan kesan serius, pengambilan dos penggalak terbukti dalam beberapa kajian di luar negara berjaya meningkatkan semula imuniti badan selepas lengkap vaksinasi pertama.

Malah, katanya, ia juga berjaya menurunkan kes jangkitan serta kemasukan ke unit rawatan rapi (ICU) di beberapa negara lain.

Pun begitu, sudah pasti dan tidak dapat dinafikan kebanyakan kajian masih lagi baru dan tidak menyeluruh untuk dapat mengenal pasti rawatan yang terbaik mencegah COVID-19.

“Lebih banyak kajian yang diperlukan untuk memahami rawatan dan pencegahan yang terbaik untuk COVID-19, yang juga masih terus berkembang dan bermutasi. Sebaiknya kita menimbang sesuatu perkara baik dan buruk dengan fakta yang jelas dan keadaan semasa.

“Dengan data yang kita ada sekarang, serta keadaan jangkitan COVID-19 yang masih berleluasa (bilangan jangkitan harian masih sekitar 2,000 hingga 3,000 dan purata kematian sekitar 20 sehari), pengambilan dos penggalak adalah sangat digalakkan.

“… terutama bagi mereka yang berusia, mengandung, mempunyai penyakit kronik dan mereka yang sentiasa berhadapan risiko jangkitan,” katanya.


Lantik anak, isteri bakal jadi kebiasaan tadbir urus kerajaan?

BANGI, 8 Rejab 1444H, Isnin – Datuk Dr Mohd Radzi Md Jidin menempelak pihak yang menggunakan hujah Nurul Izzah Anwar tidak menerima gaji atau elaun bagi mempertahankan pelantikan sebagai Penasihat Kanan Ekonomi dan Kewangan kepada Perdana Menteri.

“Ada yang menyatakan bahawa Nurul Izzah bukan terima gaji pun sebagai Penasihat Ekonomi dan Kewangan kepada ayahnya di Kementerian Kewangan. Jadi, apa salahnya?

“Sekiranya itu hujah yang digunakan, adakah bermakna selepas ini Timbalan Perdana Menteri, Menteri, Timbalan Menteri boleh melantik anak isteri mereka sebagai penasihat tanpa gaji di kementerian masing-masing atas pelbagai justifikasi?” soal Ahli Parlimen Putrajaya itu.

Naib Presiden Bersatu itu turut mempersoalkan sama ada pelantikan ahli keluarga pemimpin negara ke sesuatu jawatan akan menjadi kebiasaan baharu dalam tadbir urus kerajaan ketika ini.

“Adakah ini akan menjadi kebiasaan baharu dalam tadbir urus kerajaan?” soalnya.

Terdahulu, Datuk Seri Anwar Ibrahim mengesahkan anaknya, Nurul Izzah dilantik sebagai Penasihat Kanan Ekonomi dan Kewangan beliau.

Ahli Parlimen Tambun itu berkata, beliau mempelawa anaknya itu untuk jawatan tersebut bagi membantunya di Pejabat Perdana Menteri dan Kementerian Kewangan.

Menurutnya, begitupun beliau tidak membayar apa-apa elaun kepada Nurul Izzah untuk tugasnya bagi jawatan berkenaan.


Fisol Salleh Ketua Polis Kedah baharu

ALOR SETAR, 17 Zulkaedah 1444H, Selasa – Bekas Timbalan Ketua Polis Pulau Pinang, Datuk Fisol Salleh dilantik sebagai Ketua Polis Kedah yang baharu berkuat kuasa hari ini.

Beliau mengambil alih tugas Datuk Wan Hassan Wan Ahmad yang dilantik sebagai Komisioner Polis Pentadbiran Jabatan Pengurusan Bukit Aman.

Terdahulu, Pengarah Jabatan Integriti dan Pematuhan Standard (JIPS) Datuk Seri Azri Ahmad melaksanakan upacara pemakaian pangkat Komisioner Polis (CP) kepada Fisol sebelum majlis serah terima tugas berlangsung di Dewan Tunku Ibrahim, Ibu Pejabat Polis Kontinjen Kedah, di sini.

Turut diadakan majlis serah terima tugas Pengerusi Persatuan Keluarga Polis (Perkep) Kedah antara Datin Sarihah Jusoh dengan Datin Norli Ahmad.

Fisol, 56, yang berasal dari Jitra, Kedah menyertai Polis Diraja Malaysia pada 1986 dan sepanjang 37 tahun berkhidmat, beliau pernah memegang beberapa jawatan antaranya Timbalan Pengarah Keselamatan Dalam Negeri dan Ketenteraman Awam (Pasukan Gerakan Khas) dari 2019 hingga 2020 dan Timbalan Pesuruhjaya Polis Sarawak dari 2020 hingga 2021.

Sementara itu, ketika berucap pada majlis itu, Azri berharap Fisol dapat menggunakan pengalaman dan pengetahuan yang ada untuk menerajui Kontinjen Kedah bagi mengekalkan legasi sedia ada, selain memastikan keselamatan rakyat di negeri ini sentiasa terjaga.

“Fisol merupakan anak jati Kedah, jadi dia pulang untuk menabur bakti dan dengan pengalaman luasnya, saya yakin dia mampu memastikan keselamatan dan keamanan Kedah lebih terjamin. Saya berharap semua warga Kontinjen Kedah dapat memberi sokongan padu kepada ketua polis yang baharu,” katanya. – Bernama


RMK-12: Agenda Bumiputera jangan sekadar sedapkan telinga saja

Oleh Zuhayati Yazid

BANGI, 21 Safar 1443H, Selasa – Usaha memperkasakan agenda Bumiputera menerusi Rancangan Malaysia Ke-12 (RMK-12) perlu dibuktikan dengan pelaksanaan dan bukan sekadar terlihat cantik di atas kertas semata-mata.

Perkara itu disuarakan Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim yang mahu RMK-12 difokuskan secara serius dan terarah daripada segenap sudut.

“Kita tidak mahu agenda ini dilakukan hanya untuk sedapkan telinga sahaja tapi perlu dilaksana secara teliti supaya orang Melayu tidak terus ketinggalan.

“Tidak nafi jurang antara masyarakat Melayu dan Cina terlalu jauh, kalau dilihat sejak tahun 1941, kaum Cina sudah memiliki persatuan dobi tetapi masyarakat Melayu pula masih ketinggalan, dan tahun 2021 baru ceburi bidang itu dan itu pun hanya dimiliki secara individu sahaja.

“Keadaan ini juga sekiranya berlarutan menyebabkan Melayu akan terus jadi kuli kepada bangsa lain yang datang ke negara kita sendiri,” katanya kepada Ismaweb.net, hari ini.

Beliau berkata demikian sebagai mengulas pembentangan RMK-12 oleh Perdana Menteri, Datuk Seri Ismail Sabri Yaakob yang memberi jaminan agenda Bumiputera akan terus diperkasa dan tidak akan diabaikan.

Ismail Sabri berkata, jaminan itu sebagai mana termaktub dalam Perkara 153 Perlembagaan Persekutuan yang memberi hak keistimewaan orang Melayu serta anak negeri iaitu peribumi Sabah dan Sarawak serta kepentingan kaum lain.

Sehubungan itu, Ustaz Zamani berharap, wujud kesedaran dalam kalangan masyarakat Melayu untuk berubah dan perkara itu merupakan aspek yang paling penting dalam mencapai sesuatu kejayaan.

“Peruntukan sahaja tidak cukup tetapi kesedaran diri sendiri juga penting untuk mereka majukan ekonomi keluarga,” ujarnya.

Selain itu, beliau berharap, latihan secara terancang selain pemantauan dengan kerjasama agensi-agensi lain dilaksanakan bagi mendedahkan masyarakat Melayu dengan perkara-perkara baharu yang boleh membantu meningkatkn tahap ekonomi mereka.

“Kalau kita lihat penduduk di kampung-kampung, mereka ada keinginan untuk berubah dan ceburi perniagaan tetapi kekurangan modal dan tidak tahu kaedah yang tepat untuk mereka laksana.

“Jadi di sinilah peranan agensi yang bertanggungjawab untuk ubah mereka dan keluarkan daripada kumpulan kemiskinan tegar kepada yang lebih baik,” katanya.


BN seolah ingkar titah Agong

BANGI, 28 Rabiulakhir 1444H, Rabu – Permohonan Barisan Nasional (BN)  menangguhkan sembah menghadap Yang Di-Pertuan Agong dilihat sebagai perbuatan ingkar dan menunjukkan ada ‘sesuatu’ yang tidak sepatutnya dalam parti itu.

Bekas Setiausaha Agung UMNO, Tan Sri Annuar Musa mendakwa, BN tidak sepatutnya menyulitkan baginda Al-Sultan Abdullah Ri’ayatuddin Al-Mustafa Billah Shah menyempurnakan tugas.

Dakwanya, percubaan menghalang titah yang telah dikeluarkan secara terbuka dan telus oleh Istana Negara adalah tidak wajar dan boleh disifatkan sebagai menghalang Yang di-Pertuan Agong daripada menyempurnakan tugas baginda.

“Sewajarnya BN lebih terbuka dan telus dengan orang ramai kerana ini adalah perkara menyentuh kepentingan ramai.

“Kini jelas ada sesuatu yang tidak kena dipihak BN dan bukannya Istana Negara,” katanya dalam kenyataan, hari ini.

Beliau berkata, beberapa pemimpin utama BN, khususnya Ahli Parlimen Sembrong, Datuk Seri Hishammuddin Hussein dan daripada MIC, MCA serta sejumlah besar ahli Parlimen BN telah secara terbuka menyatakan penolakan terhadap Datuk Seri Anwar Ibrahim, termasuk mempertahankan dasar parti.

“Ini menjadi bukti Datuk Seri Anwar Ibrahim sudah gagal mendapat cukup bilangan kerana beliau memerlukan sekurang-kurangnya 27 daripada 30 MP BN.

“Terdapat pihak yang kini cuba melengah-lengahkan titah menghadap, kerana jika itu berlaku sudah pasti rancangan dan komplot murid dan guru akan gagal,” katanya.

Menurut Annuar, penangguhan itu jika diperkenankan akan meletak baginda dalam keadaan serba salah dan mungkin dituduh bekerjasama dengan satu pihak tertentu, sedangkan Yang di-Pertuan Agong hanya mahu kemelut ini disempurnakan dengan baik serta berperlembagaan.

“Ini bakal mendedahkan Istana Negara kepada pelbagai tuduhan yang tidak wajar. BN perlu telus dengan memberi perkembangan perkara sebenar.

“Hal ini juga meletakkan BN sebagaie parti yang dilihat berterusan menimbulkan masalah kepada rakyat, bukan menyelesaikan masalah rakyat.

“Inilah juga antara sebab BN ditolak rakyat. Semuanya berpunca dari satu orang. Parti menanggung akibat. Belum cukupkah lagi kerosakan yang telah dibawa kepada parti ini?,” soalnya.


UMNO hadapi polemik baharu jika bekerjasama dengan PH

Oleh Siti Hafidah Abd Ghaffar

BANGI, 26 Rabiulakhir 1442H, Sabtu – Kemelut politik di Perak dapat diselesaikan secara muafakat dengan mengambil kira semua faktor melibatkan kesejahteraan rakyat dan kemakmuran negeri.

Langkah itu dipercayai akan mewujudkan kematangan politik yang mana kerajaan negeri tidak memfokuskan kepentingan parti tetapi bertugas untuk memastikan kelestarian budaya demokrasi rakyat dan negeri terpelihara.

Pemerhati politik, Dr Syed Agil Syed Alsagoff menegaskan, polemik politik di Perak baru-baru ini mencabar kematangan sistem politik dalam kalangan parti dan bukan daripada kalangan rakyat.

Dalam erti lain katanya, cadangan kerjasama yang hendak dibuat oleh UMNO sebelum ini untuk mewujudkan kerajaan campuran di Perak bersama parti pembangkang adalah suatu langkah terakhir sekiranya kegagalan kompromi dengan parti pro kerajaan seperti BERSATU dan PAS.

“Sekiranya kegagalan kompromi itu berlaku, pembentukan kerajaan negeri akan mengambil kira gabungan bersama parti-parti pembangkang yang akan menubuhkan kerajaan campuran.

“Hal ini akan menyebabkan kerajaan yang diterajui oleh UMNO akan menghadapi konflik dan polemik baharu, terutamanya berhubung dengan dasar dan desakan daripada parti-parti pembangkang yang menyertai kerajaan negeri,” katanya ketika dihubungi Ismaweb.net, hari ini.

Tidak menolak kemungkinan sekiranya wujud kerajaan campuran pada masa akan datang, Syed Agil menegaskan bahawa apa yang penting adalah perjuangan rakyat, agama serta bangsa.

“Mungkin ia tak berlaku hari ini tapi hari esok mungkin berlaku jika tak dapat dielakkan. Bagaimanapun yang penting perjuangan rakyat, bangsa dan agama harus diperjuangkan bukan kepentingan parti semata-mata.

“Kuasa sultan pula meneliti dan memastikan dasar kerajaan negeri tidak membelakangkan kepentingan agama Islam dan bangsa Melayu. Itu yang penting,” katanya.

Terdahulu, Ahli Dewan Undangan Negeri (ADUN) Kota Tampan, Datuk Saarani Mohamad mengangkat sumpah jawatan sebagai Menteri Besar ke-14 di hadapan Sultan Perak, Sultan Nazrin Shah Muizzuddin Shah.

Pelantikan Saarani adalah susulan peletakan jawatan Datuk Seri Ahmad Faizal Azumu yang juga ADUN Chenderiang pada 5 Disember lalu, selepas beliau gagal mendapat sokongan menerusi usul ‘keyakinan majoriti ahli dewan terhadap Menteri Besar’ sehari sebelum itu.


Rejim haram Israel tak mahu siasat kes bunuh wartawan Al Jazeera

TEL AVIV, 18 Syawal 1443H, Khamis – Tentera rejim pengganas Israel dilaporkan tidak berhasrat untuk menyiasat pembunuhan wartawan Shireen Abu Akleh, di Jenin di wilayah diduduki di Tebing Barat.

Akhbar Israel Ha’aretz melaporkan, Bahagian Siasatan Jenayah Polis Tentera Israel percaya siasatan yang menganggap askar sebagai suspek akan membawa kepada penentangan dalam masyarakat negara itu.

Sebagai tindak balas kepada laporan berkenaan, keluarga Shireen berkata, mereka tidak terkejut dengan kemungkinan tentera Israel tidak menyiasat kematiannya.

“Kami menjangkakan ini daripada pihak Israel. Itulah sebab kami tidak mahu mereka mengambil bahagian dalam siasatan.

“Kami menggesa Amerika Syarikat (AS) khususnya – memandangkan Shireen warganegara AS – dan masyarakat antarabangsa untuk membuka siasatan yang adil dan telus serta menamatkan pembunuhan itu,” kata keluarga Shireen dalam satu kenyataan kepada Al Jazeera.

Pada hari Shireen dibunuh, wartawan veteran itu memakai jaket media.

Shireen ketika itu sedang membuat liputan serangan Israel ke atas kem pelarian Jenin

Tembakan terus dilepaskan apabila rakan sekerja dan orang ramai cuba membantu beliau.

Keluarga Shireen mendapat jaminan daripada kerajaan AS bahawa pembunuhannya akan disiasat. – Agensi


Kebenaran teman isteri bersalin tertakluk syarat, situasi COVID-19

KUALA LUMPUR, 7 Syaaban 1443H,Khamis – Kebenaran bagi suami atau waris terdekat menemani isteri atau ibu hamil semasa proses kelahiran anak di wad bersalin hospital-hospital Kementerian Kesihatan (KKM) telah berkuat kuasa sejak Oktober 2021.

Bagaimanapun, KKM menerusi perkongsian dalam laman Facebook rasminya, memaklumkan kebenaran itu tertakluk kepada syarat-syarat tertentu dan pematuhan ketat terhadap prosedur operasi standard (SOP) yang ditetapkan.

Menurut KKM, polisi serta garis panduan itu bersifat dinamik bergantung kepada situasi COVID-19 semasa dan pelaksanaannya di hospital tertakluk kepada situasi serta kapasiti atau kekangan tertentu bagi memastikan aspek penjagaan rawatan pesakit, keselamatan pesakit serta petugas kesihatan diutamakan.

“KKM sangat prihatin dan teliti dalam pelaksanaan polisi ini bagi memastikan wanita hamil serta bayi baru lahir terjaga kerana mereka merupakan golongan yang berisiko tinggi terhadap jangkitan COVID-19,” menurut perkongsian itu.

Orang ramai dinasihati agar menyemak dengan hospital terdekat mengenai polisi kebenaran menemani isteri di wad bersalin.

Bagi suami atau ahli keluarga yang ingin menemani ibu hamil bersalin di hospital, mereka perlu melengkapkan vaksinasi COVID-19 iaitu 14 hari selepas menerima dos kedua vaksin Pfizer, Sinovac serta Astra Zeneca atau 28 hari selepas menerima vaksin CanSino dan Johnson & Johnson.

Selain itu, mereka juga perlu menjalani ujian pengesanan COVID-19 dalam tempoh 72 jam dan membawa keputusan ujian ke hospital atau membeli kit ujian kendiri dan menjalani ujian pengesanan di tempat saringan yang disediakan di hospital.- Bernama


Khutbah ingatkan jauhi tuduhan melulu hingga terjebak qazaf

BANGI, 13 Rabiulawal 1445H, Jumaat – Khutbah Jabatan Kemajuan Islam Malaysia (Jakim) hari ini mengingatkan umat Islam supaya menjauhi perbuatan yang boleh menimbulkan fitnah sesama muslim.

Ini termasuk melakukan tuduhan secara melulu dengan mengatakan sesat dan kufur ke atas orang Islam, serta mencaci-maki sehingga boleh terjebak dalam perbuatan jenayah qazaf yang amat berat dosa dan hukuman di sisi Allah SWT.

Justeru, khutbah mengajak seluruh umat Islam untuk meningkatkan kualiti akhlak mulia dan menjadikan Nabi Muhammad ﷺ sebagai suri tauladan terbaik.

“Bagi tujuan itu juga, kita selaku umat yang berkeperibadian mulia mesti menjauhi diri dari terlibat dengan amalan-amalan yang bersifat keji dan mungkar sama ada dalam bentuk lisan dan perbuatan yang akan merendahkan kemuliaan diri selaku umat Nabi Muhammad ﷺ.

“Sesungguhnya banyak akhlak mulia Rasulullah yang mesti kita terapkan dalam kehidupan kita selaku seorang muslim pada hari ini.

“Antara akhlak mulia tersebut ialah agar kita bersama-sama ‘mentakzim’ atau mengagungkan atau memuliakan umat Nabi Muhammad ﷺ,” kata khutbah.

Khutbah menjelaskan, maksud ‘mentakzim’ umat Nabi Muhammad ﷺ boleh difahami sebagai amalan dan tindakan bersegera bagi menjaga kebajikan mereka, seterusnya menyatupadu serta mengharmonikan sesama umat Islam.

“Mentakzim umat Nabi Muhammad ﷺ juga beerti kita umat Islam mesti saling memelihara dan menjaga maruah dan harta benda mereka.

“Marilah kita mengikut suri tauladan Baginda supaya terzahir hakikat cinta sebenar kepada Rasulullah ﷺ dengan menyatupaduakan umat baginda,” katanya.


Rejim pengganas Israel tembak mati doktor Palestin

BAITULMAQDIS, 4 Safar 1443H, Sabtu – Rejim pengganas Israel menembak mati seorang doktor Palestin di Baitulmaqdis Timur yang dijajah, dan mencederakan sejumlah penduduk di tempat lain di Tebing Barat semasa tunjuk perasaan menyokong tahanan Palestin lolos dari penjara Zionis.

Agensi berita WAFA memetik kenyataan saksi yang memaklumkan bahawa tentera Israel melepaskan tembakan ke arah Hazem al-Golani di salah satu pintu masuk ke Masjid al-Aqsa pada hari Jumaat, dan melarang penduduk Palestin mendekatinya.

Suruhanjaya Tahanan dan Bekas Tahanan mengatakan dalam satu kenyataan ringkas bahawa, Golani meninggal dunia akibat kecederaan di Pusat Perubatan Hadassah.

Pegawai Israel mengatakan lelaki itu ditembak mati setelah dia didakwa cuba menikam pegawai polis rejim Zionis di Kota Lama.

Pada awal pagi hari Isnin, Zakaria Zubeidi, seorang bekas komander kumpulan tahanan Palestin, Briged Syahid al-Aqsa di Jenin dan lima anggota kumpulan Jihad Islam berjaya membuat jalan keluar melalui sistem saliran sel mereka untuk melarikan diri dari Penjara Gilboa.

Ini adalah kes melarikan diri terbesar melibatkan tahanan Palestin dari penjara Israel sejak 1987.

Susulan daripada kejadian itu Israel melancarkan tindakan keras terhadap tahanan Palestin.

Rakyat Palestin turun ke jalan-jalan di Tebing Barat yang dijajah pada hari Jumaat untuk menyatakan solidariti mereka kepada para tahanan. – Agensi


Polis tumpas geng along, tahan 8 lelaki tawar pinjaman tanpa lesen

BALIK PULAU, 1 Ramadan 1443H, Ahad – Polis menumpaskan geng along selepas menahan lapan lelaki kerana menawarkan pinjaman wang tanpa lesen, dalam serbuan di sebuah premis di Bayan Lepas di sini, Jumaat lepas.

Ketua Polis Daerah Barat Daya Supt Kamarul Rizal Jenal berkata kesemua lelaki berusia 20 hingga 30-an itu ditahan oleh sepasukan polis Jabatan Siasatan Jenayah Komersial (JSJK) Pulau Pinang dan Ibu Pejabat Polis Daerah Barat Daya, hasil risikan dan maklumat awam.

“Berdasarkan siasatan awal, selain menawarkan pinjaman tanpa lesen dengan faedah yang tinggi, mereka juga mengugut mangsa yang gagal membuat bayaran balik pinjaman,” katanya ketika dihubungi hari ini.

Katanya susulan penahanan lapan lelaki itu, polis merampas 19 unit telefon bimbit pelbagai jenama, 15 keping kad ATM pelbagai bank, tiga buku cek, lapan keping cek atas nama peminjam, senarai nama peminjam, empat kereta dan 14 salinan kad pengenalan peminjam.

Katanya kesemua lelaki itu kini direman bagi membantu siasatan dan kes disiasat di bawah Seksyen 5(2) Akta Pemberi Pinjaman Wang 1951.

Dalam perkembangan lain, Kamarul Rizal berkata pihaknya menahan dua lelaki berusia 20-an kerana berlumba haram dalam Op Samseng Jalanan di Bayan Baru-Lebuhraya Tun Dr Lim Chong Eu, bermula pukul 11 malam tadi hingga 7 pagi hari ini.

“Kami menahan dua lelaki berkenaan kerana selain berlumba, mereka juga melakukan aksi menunggang secara berbahaya. Suspek kini direman dan kes disiasat menurut Seksyen 42 Akta Pengangkutan Jalan 1987,” katanya menambah dua motosikal turut disita selain lapan saman dikeluarkan atas pelbagai kesalahan lalu lintas dalam operasi berkenaan.

Polis daerah Barat Daya akan menjalankan operasi secara berterusan dan sentiasa memantau aktiviti samseng jalanan terutama pada hujung minggu, katanya. – Bernama


Tarik balik keputusan keluarkan cecair vape bernikotin dari Akta Racun

BANGI, 12 Ramadan 1444H, Isnin – Wanita BERJASA kesal dengan keputusan kerajaan melaksanakan cukai ke atas penjualan cecair vape untuk rokok elektronik (e-rokok) pada kadar 40 sen setiap mililiter (ml).

Naib Ketuanya, Noorzaimen A Kadir mempersoalkan hala tuju sebenar kerajaan Malaysia Madani dalam memimpin rakyat apabila membuat keputusan sedemikian.

“Bukankah tugas pemerintah memberi kesejahteraan dan keharmonian kepada rakyat di bawah pimpinannya, dengan mengusahakan jaminan keselamatan, keamanan, kesihatan dan kebahagiaan.

“Bagaimana mungkin dengan memberi ‘lesen’ nikotin boleh tercapainya kesejahteraan dan keharmonian itu?

“Tidakkah mencegah itu lebih baik dari merawat? Inikan pula dilonggar-longgarkan lagi kemudaratan berleluasa dalam masyarakat. Madani yang serupa apa yang dilaungkan kerajaan?,” katanya dalam kenyataan.

Semalam, Kementerian Kesihatan Malaysia (KKM) telah mengambil tindakan mengecualikan cecair atau gel mengandungi nikotin daripada Senarai Racun di bawah Akta Racun 1952 melalui pewartaan Perintah Racun (Pindaan Senarai Racun) 2023.

Susulan itu, KKM juga akan membentangkan Rang Undang-Undang baharu yang akan mengawal selia semua produk merokok termasuk bahan merokok yang mengandungi nikotin yang digunakan untuk tujuan merokok.

Selari dengan ini, Kementerian Kewangan akan melaksanakan pengenaan duti

eksais ke atas produk cecair atau gel mengandungi nikotin yang digunakan untuk rokok elektronik dan vape.

Mengkritik keputusan itu, Norzaimeen berkata, malang apabila produk cecair vape dikeluarkan daripada jadual Akta Racun 1952 sebelum sempat Rang Undang-Undang (RUU) Kawalan Produk Tembakau dan Merokok 2022 dibentangkan.

“Demi cukai, kesihatan mahupun masa depan rakyat ditolak tepi. Demi duit, hilang terus pertimbangan pihak kementerian mengenai nasib rakyat, termasuk anak-anak yang bakal terdedah dengan kerosakan dan kemudaratan nikotin yang di’halalkan’ ini.

“Kita menggesa kerajaan untuk menarik balik keputusan mengecualikan cecair dan gel nikotin yang diguna dalam rokok elektronik seperti vape, dari senarai racun yang diharamkan.

“Demi rakyat, buatlah! Utamakan kesihatan dan keselamatan rakyat dari cukai dan wang ringgit,” tegasnya.


Desakan PRU15, langkah oportunis pemimpin tak fikirkan rakyat

Oleh Zuhayati Yazid

BANGI, 2 Zulkaedah 1443H, Khamis – Langkah pemimpin UMNO mendesak pelaksanaan Pilihan Raya Umum ke-15 (PRU15) membuktikan sikap oportunis mereka mahu menyelamat diri dan kuasa tanpa memikirkan situasi semasa rakyat.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, sepatutnya mereka memikirkan perihal rakyat yang kini berdepan pelbagai masalah seperti kenaikan harga barang dan kekurangan peluang pekerjaan.

Katanya, sikap mementingkan diri sendiri ini begitu mengecewakan dan tidak sewajarnya berlaku.

“Ini sepatutnya yang diselesaikan dahulu dengan memberi tumpuan kepada rakyat dan pembangunan semula ekonomi dan bukannya terus menerus untuk merebut kepimpinan.

“Malangnya pemimpin kita tidak nampak keperitan yang dirasai rakyat sebaliknya terus rakus untuk mengekalkan jawatan dan pangkat yang mereka ada.

“Langkah ini dilihat sebagai oportunis, tidak memikirkan kepentingan rakyat,” katanya ketika dihubungi Ismaweb.net, hari ini.

Semalam, Datuk Seri Najib Razak berkata, lima pemimpin tertinggi UMNO perlu membantu Perdana Menteri, Datuk Seri Ismail Sabri Yaakob membuat keputusan tepat mengenai bila PRU15 perlu diadakan.

“Oleh kerana pertaruhannya terlalu tinggi, keputusan yang betul mesti dibuat, ia mengenai masa depan kita,” katanya.

Mengulas lanjut, Ustaz Mohd Azib berkata, tekanan pemimpin UMNO yang mahukan PRU diadakan segera berpunca daripada rasa yakin mereka mampu menang besar sekali gus memerintah semula negara ini.

“UMNO hanya mengejar kemenangan setelah melihat pencapaian besar pada Pilihan Raya Negeri (PRN) Melaka, Sabah dan Johor, ketika rakyat belum bersedia berdepan dengan PRU15, langkah ini hanya pentingkan diri sendiri semata-mata.

“Kalau kita sekarang ini nampak sebagai parti ada peluang nak menang besar, siapa yang nak kita dahulukan? Kepentingan parti ke atau kepentingan rakyat? soalnya.

Beliau pada masa sama berpandangan, negara kini ketandusan pemimpin sejati yang boleh membawa agenda negara selain mampu membela masa depan rakyat.

Katanya, kebanyakan pemimpin masing-masing mahu menyelamatkan periuk nasi sendiri tanpa perjuangan yang ikhlas.


Kenapa ‘Rasul Melayu’ masih aktif?

1. SEMALAM Berita Harian melaporkan penangkapan Abdul Kahar bin Ahmad, lelaki yang mengakui dirinya sebagai “Rasul Melayu.”

Beliau sebelum ini pernah mendakwa bahawa surah Yasin diturunkan kepadanya dan Allah SWT melantiknya sebagai rasul melalui surah ini.

2. Walaupun telah difatwakan sesat (pada tahun 1991), dipenjara (10 tahun) dan dikenakan denda (RM16,000), semua ini tidak menghentikan beliau dari menyebarkan doktrin sesat ini.

Bahkan dia ditangkap bersama dengan beberapa pengikutnya semalam.

3. Timbul persoalan di sini apakah yang menyebabkan ajaran ini kembali aktif dan diterima?

Hakikat pertama yang perlu kita sedar ialah kewujudan jiwa-jiwa yang kosong yang memerlukan pengisian.

Ia adalah titik muhasabah buat kita agar terus-menerus menyampaikan dakwah dan mesej yang benar kepada manusia.

4. Biarpun ajaran ini telah jelas sesat, seseorang masih boleh terpengaruh dengan kata-kata dan dakyah bisikan keraguan syaitan.

Atas dasar itu jiwa manusia sentiasa perlu dibasahi dengan ilmu dan ajaran al-Quran yang benar berdasarkan bimbingan Rasulullah SAW.

Membiarkan jiwa tidak dipandu dengan ilmu berupaya membuatkan seseorang terpengaruh dengan ajaran menyeleweng.

5. Kedua, barangkali juga Haji Kahar ini memberikan penghujahan mengelirukan akal sehingga berjaya memperdaya jiwa dan pemikiran manusia.

Begitu jugalah modus operandi gerakan liberal yang mengelirukan rasional manusia sehingga mereka mempertikaikan panduan dari sunnah Rasulullah SAW.

6. Ketiga, penggunaan teknologi moden dalam penyampaian mesej. Perhatikan laporan Harian Metro bagaimana kumpulan ini mewujudkan satu kumpulan WhatsApp dan Facebook untuk menyebarkan ajaran mereka.

Melalui teknologi terkini, penyebaran doktrin ini lebih mudah berlaku. Dengan itu kawallah anak-anak kita supaya mereka tidak mudah terpengaruh melalui ajaran sesat media sosial.

7. Keempat, keperluan kepada prinsip Amar Makruf dan Nahi Mungkar.

Allah SWT telah menjelaskan banyak kali dalam al-Quran bahawa umat ini akan sentiasa menjadi umat yang terbaik sekiranya prinsip Amar Makruf dan Nahi Mungkar dilaksanakan.

8. Andai kita terdengar atau terdapat perbuatan mungkar, segera laporkan kepada pihak berkuasa.

Tindakan kita berupaya menjadi ejen yang menyumbang ke arah pembanguan ummah yang lebih sejahtera.

9. Jangan pula kita menjadi seperti liberal yang beria-ia mempertahankan hak kebebasan manusia sehingga mereka membiarkan kerosakan pemikiran ini berlaku atas nama hak asasi kemanusiaan atau hak kebebasan peribadi (atau pernah dipanggil sebagai private sphere dahulu).

Semoga Alllah membimbing kita.

Dr. Ahmad Sanusi Azmi


ISMA gesa kerajaan tarik semula pembatalan rayuan kes kalimah Allah

BANGI, 25 Syawal 1444H, Selasa – Presiden gerakan Islam, Ikatan Muslimin Malaysia (ISMA), Ustaz Shuhaib Ar-Rumy Selamat mempersoalkan tujuan sebenar di sebalik pembatalan rayuan kes kalimah Allah yang sedang berjalan di mahkamah.

Beliau menegaskan, kes kalimah Allah merupakan kes berkepentingan tinggi bagi umat Islam di negara ini, dan proses rayuan terhadap keputusan Mahkamah Tinggi sebelum ini telah pun dimulakan oleh Kerajaan Persekutuan yang terdahulu.

“ISMA berasa kesal dengan perkembangan terbaharu berkenaan pembatalan rayuan terhadap kes kalimah Allah oleh kerajaan.

“Kerajaan tidak perlu bertindak terburu-buru dengan membatalkan rayuan pembatalan kes kalimah Allah ini, malah dilakukan secara senyap di luar pengetahuan masyarakat dan umat Islam,” katanya dalam kenyataan hari ini.

Bukan itu sahaja, Ustaz Shuhaib berkata, tindakan tersebut dipercayai boleh menimbulkan kegusaran apatah lagi ia melibatkan kepentingan umat Islam yang merupakan majoriti di negara ini.

Pada masa sama, beliau menyifatkan tindakan dangkal oleh pihak kerajaan ini agak tidak beradab kerana telah membelakangkan semua pihak yang berkepentingan dalam kes ini seperti Majlis Raja-Raja, Majlis Agama Islam Negeri, pasukan peguam yang terlibat secara langsung dalam kes ini dan juga umat Islam secara keseluruhannya.

Justeru, ISMA mendesak supaya Perdana Menteri, Datuk Seri Anwar Ibrahim dan pihak kerajaan menarik semula pembatalan rayuan terhadap kes ini demi kepentingan agama Islam dan umat Islam di negara ini.

Semalam, Kementerian Dalam Negeri dan kerajaan Malaysia menarik balik rayuan terhadap keputusan Mahkamah Tinggi yang memutuskan penganut agama Kristian boleh menggunakan kalimah Allah dan tiga perkataan Arab yang lain dalam penerbitan bahan agama mereka bagi tujuan pembelajaran.

Notis pemberhentian rayuan semakan kehakiman itu difailkan Pejabat Peguam Negara di Pejabat Pendaftar Mahkamah Rayuan di Putrajaya, pada 18 April lalu.

Notis berkenaan menyatakan bahawa KDN dan kerajaan Malaysia tidak berniat untuk meneruskan rayuan yang difailkan pada 12 Mac 2021 dan memberhentikan keseluruhan rayuan tanpa sebarang perintah terhadap kos.

Ditanya alasan KDN menarik semula rayuan berkenaan, Menterinya, Datuk Seri Saifuddin Nasution Ismail berkata, pihaknya akan menghuraikan mengenai isu itu pada satu sidang media dalam masa terdekat.


Sampai bila nak biar pemimpin rakus perintah negara

BANGI, 12 Zulhijjah 1443H, Selasa – Sampai bila rakyat harus membiarkan pemimpin rakus dengan harta dan pangkat memerintah negara, sedangkan bangsa Melayu tidak pernah ketandusan pemimpin yang bermaruah.

Justeru, sudah tiba masanya untuk kepimpinan negara ini dipimpin mereka yang berakhlak mulia, mempunyai jati diri serta rela berkorban nyawa dan harta demi kepentingan umat dan Malaysia.

Ketua Perhubungan ISMA Kelantan, Ustaz Sharipudin Abdul Kadir berkata, perjuangan seperti Mat Kilau dan rakan seangkatannya perlu dicontohi seluruh anak bangsa, terutama tokoh-tokoh kepimpinan negara.

“Tiada harta dan pangkat yang mereka tinggalkan setelah dipanggil ilahi, tetapi keharuman jasa dan bakti terhadap agama dan negara tetap dikenang oleh ratusan generasi hingga abadi.

“Inilah contoh pimpinan yang perlu kita lahirkan demi kebahagiaan keturunan kita yang akan mewarisi tanah watan nenek moyang kita yang sudah dirosakkan oleh penjajah dan legasi peninggalan mereka dari bangsa Melayu sendiri,” katanya dalam kenyataan, hari ini.

Beliau berkata, masih ramai individu yang berakhlak layak untuk dijadikan sebagai pemimpin bangsa dan negara.

“Sampai bila kita harus membiarkan mereka rakus harta dan pangkat untuk memimpin negara? Adakah bangsa Melayu ketandusan pemimpin yang bermaruah? Rasanya tidak.

“Melayu sepakat Islam berdaulat. Inilah ungkapan keramat untuk bangsa Melayu demi agama, bangsa dan negara,” katanya.


Masjid Imam Shafie di Gaza selamat dari dibom Zionis

BANGI, 11 Syawal 1442H, Ahad –Yayasan Ikhlas menzahirkan kesyukuran apabila sumbangan rakyat Malaysia berjaya membina semula Masjid Imam Shafie di Gaza.

Pengerusinya, Prof Dr Zainur Rashid Zainuddin berkata, masjid itu sebelum ini pernah musnah akibat dibom rejim pengganas Israel pada tahun 2014.

Bagaimanapun, katanya, ia telah siap dibina oleh Aman Palestin pada 2019.

“Ini adalah hasil wakaf rakyat Malaysia dan selamat dari serangan bom rejim Zionis kali ini.

“Subhanallah, Alhamdulillah, Allahuakbar,” katanya dalam satu kenyataan hari ini.

Sebelum ini, serangan negara penjajah Israel ke wilayah Gaza di Palestin yang berlangsung selama 11 hari meragut nyawa sekurang-kurangnya 248 penduduk Palestin, termasuk 66 kanak-kanak.


PRN Melaka: Kecam SOP KKM, DAP pentingkan diri

Oleh Zuhayati Yazid

BANGI, 19 Rabiulawal 1443H, Selasa – Tindakan DAP mengecam Menteri Kesihatan, Khairy Jamaluddin Abu Bakar susulan kenyataannya berkaitan prosedur operasi standard (SOP) yang perlu dipatuhi menjelang Pilihan Raya Negeri (PRN) Melaka dilihat terlalu mementingkan diri sendiri.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari mendakwa, tindak-tanduk yang dipamerkan menyerlahkan betapa parti tersebut begitu terdesak mahukan kuasa.

Selain itu, dakwanya, ia juga jelas memperlihatkan bagaimana DAP meremehkan perihal kesihatan dan nyawa rakyat demi mengejar cita-cita untuk kembali berada di tampuk pemerintahan.

“Inilah sikap DAP yang sebenar, tidak pernah cukup dengan apa yang ada, sikap azali yang dimiliki parti itu…hanya pentingkan diri sendiri.

“Sekiranya DAP ikhlas, mereka pasti akan lebih utamakan kesihatan dan nyawa,” katanya kepada Ismaweb.net, hari ini.

Terdahulu, Khairy berkata, sebarang aktiviti, perhimpunan atau majlis sosial berkaitan pilihan raya termasuk majlis pelancaran jentera dilarang bermula 25 Oktober hingga 27 November 2021.

Katanya, larangan tersebut ditetapkan meskipun Suruhanjaya Pilihan Raya (SPR) bakal mengumumkan SOP PRN dalam masa terdekat.

Mengulas lanjut, Mohd Nor Izzat berkata, DAP sepatutnya bersyukur kerana PRN Melaka masih boleh diadakan walaupun negara sedang dalam proses pemulihan daripada wabak COVID-19.

Katanya, masih terdapat banyak platform lain yang boleh digunakan bagi menjalankan kempen dalam masa sama mampu menyelamatkan nyawa rakyat.

“Cuba jadi individu yang bersyukur dan kreatif, bukan sahaja berada di takuk lama yang hanya mahu melakukan kempen secara bersemuka lagi.

“Kita jangan payahkan keadaan sebaliknya cari solusi untuk selesaikan, bukan sekadar merungut yang hanya tidak membawa keuntungan kepada semua pihak,” katanya.

Beliau turut berharap PRN kali ini dapat dijalankan secara telus dan tidak berat sebelah kepada semua pihak yang bertanding.


Peguam halang penceroboh Israel usir keluarga di Sheikh Jarrah

BAITULMAQDIS, 9 Zulhijjah 1443H, Sabtu – Peguam Palestin dilaporkan menghalang percubaan penceroboh haram Israel untuk mengusir keluarga Palestin dari rumah mereka di kejiranan Baitulmaqdis Timur Sheikh Jarrah.

Kementerian Hal Ehwal Baitulmaqdis berkata, peguam menggagalkan percubaan penceroboh untuk menghalau keluarga Ja’oni, Qassem, Al-Kurd dan Skafi keluar dari rumah mereka di kawasan kejiranan, semalam.

Katanya, peguam berjaya mendapatkan keputusan Mahkamah Agung Israel yang menolak petisyen penceroboh untuk mempertimbangkan semula keputusan mahkamah sebelum ini.

Ia termasuk menghentikan pengusiran empat keluarga Palestin di kawasan Kerem Al-Jaouni di kawasan kejiranan Sheikh Jarrah.

Menurut keputusan itu, keluarga Al-Kurd, Al-Jaouni, Skafi dan Qassem akan kekal di rumah mereka tatkala Kementerian Kehakiman Israel meneliti dokumen pemilikan yang dikemukakan untuk plot Sheikh Jarrah yang dipersoalkan.

Menurut Al Jazeera, proses itu boleh mengambil masa bertahun-tahun, jika ia pernah selesai.

Penduduk kejiranan Sheikh Jarrah hidup dalam suasana yang mendebarkan, kerana diancam dengan pengusiran paksa dan perobohan rumah, di samping provokasi berterusan peneroka.

Peguam Palestin telah bekerja selama bertahun-tahun bagi memastikan penduduk Sheikh Jarrah tidak diusir dari rumah mereka dengan segera.

Tahun lalu, ancaman pengusiran penduduk Palestin di Sheikh Jarrah mencetuskan keganasan berminggu-minggu, yang memuncak dengan serangan kejam tentera Israel selama 11 hari ke atas Semenanjung Gaza, yang membunuh 230 rakyat Palestin, termasuk 65 kanak-kanak. – Agensi


Harga petrol, diesel tak berubah

BANGI, 1 Zulkaedah 1443H, Rabu – Harga runcit produk petroleum membabitkan petrol dan diesel masing-masing kekal bagi tempoh 2 Jun hingga 8 Jun depan.

Berdasarkan harga terkini, produk RON97 dan RON95 masing-masing kekal pada paras RM4.70 dan RM2.05 seliter.

Harga turut tidak berubah untuk produk diesel iaitu RM2.15 seliter, menurut Kementerian Kewangan dalam satu kenyataan, hari ini.

Ia berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguh  pun harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


UMNO perlu berani guna logo sendiri sebelum label PAS penakut

BANGI, 27 Zulhijjah 1443H, Rabu – PAS menepis dakwaan kononnya parti itu penakut dan sedang mengalami krisis keyakinan diri.

Sebelum ini, Timbalan Pengerusi Badan Perhubungan UMNO Johor, Datuk Nur Jazlan Mohamed mendakwa PAS kini mengalami krisis keyakinan diri dan tidak lagi yakin dengan kekuatan mereka apabila sentiasa ‘patuh’ dengan Presiden Bersatu, Tan Sri Muhyiddin Yassin dalam berpolitik.

Dakwanya, perkara tersebut dilihat apabila kepemimpinan PAS sebelum ini memberitahu akan menggunakan logo sendiri dalam Pilihan Raya Umum ke-15 (PRU15) sebelum menukar pendirian mereka.

Menjawab dakwaan itu, Naib Presiden PAS, Datuk Mohd Amar Abdullah berkata, UMNO sepatutnya membuktikan kekuatan partinya terlebih dahulu dengan menggunakan logo sendiri pada Pilihan Raya Umum (PRU).

“Sebelum mahu melabelkan PAS sebagai parti penakut, UMNO perlu berani menggunakan logo sendiri pada PRU.

“Dalam sejarah PRU negara menunjukkan parti itu tidak pernah menggunakan logo mereka sendiri. Sekarang ini siapa yang takut dalam soal ini,” katanya.

Mengulas lanjut, Mohd Amar menjelaskan, keadaan itu berbeza dengan pendirian PAS sendiri.

Sepanjang PAS berada dalam politik tanah air, partinya kental menggunakan logo sendiri sama ada menang atau kalah, katanya.


Khairuddin istiqamah meskipun digugur AJK PAS Pusat

BANGI, 12 Jamadilakhir 1443H, Sabtu – Ahli Parlimen Kuala Nerus, Datuk Dr Mohd Khairuddin Aman Razali akan terus beristiqamah dalam melaksanakan tugasan parti walaupun namanya digugurkan.

Katanya, tugas beliau tidak berhenti di situ sahaja sebaliknya akan menumpukan komitmen membantu parti menerusi Majlis Syura Ulama PAS.

“Saya akan terus istiqamah melaksanakan tugas parti yang lain walaupun tanpa memegang jawatan sebagai Ahli Jawatankuasa PAS Pusat.

“Saya akan menumpukan tugas dalam Majlis Syura Ulama selepas ini,” katanya seperti dipetik portal tempatan, hari ini.

Semalam, Khairuddin yang juga bekas Menteri Perusahaan, Perladangan dan Komoditi digugurkan daripada jawatan Ahli Jawatankuasa PAS Pusat, kurang dua bulan selepas dilantik memegang jawatan tersebut

Perkara itu diumumkan Presiden PAS, Tan Sri Abdul Hadi Awang selepas dimuktamadkan dalam mesyuarat Ahli Jawatankuasa PAS Pusat yang berlangsung di Kuala Lumpur, Rabu lepas.

November tahun lalu, ketika pemilihan Ahli Jawatankuasa PAS Pusat pada muktamar PAS ke-67, beliau antara tiga pemimpin tertinggi parti dilantik semula sebagai Ahli Jawatankuasa PAS Pusat bagi sesi 2021-2023.

Dua lagi yang dipilih semula menduduki Ahli Jawatankuasa PAS Pusat selepas tewas pada pemilihan parti adalah Dr Mohd Zuhdi Marzuki dan Nik Abduh Nik Abdul Aziz.


PN, MN masih nak ‘sedekah’ kerusi majoriti Melayu pada MCA?

BANGI, 10 Safar 1442H, Isnin – Sangat pelik jika pemimpin Perikatan Nasional (PN) dan Muafakat Nasional (MN) masih mahu ‘sedekahkan’ kawasan majoriti Melayu kepada MCA.

Ini kerana, sudah jelas parti berasaskan kaum itu telah ‘dibungkus hidup-hidup’ oleh DAP selepas kalah di empat kerusi – termasuk satu daripadanya adalah kubu tradisi MCA – pada Pilihan Raya Negeri (PRN) Sabah, Sabtu lalu.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin berkata, PN dan MN hanya mempertaruhkan kekalahan jika masih mahu memberikan MCA bertanding di kawasan majoriti Melayu.

“Contoh yang nyata adalah Kuantan (67 peratus), Alor Gajah (61 peratus), Padang Serai (59 peratus), mereka kalah di semua 10 kawasan majoriti Melayu kecuali Air Hitam (58 peratus) pada PRU-14.

“Adalah sangat pelik andai pembesar PN atau MN masih ingin ‘menyedekahkan’ kawasan majoriti Melayu kepada MCA, dipertandingkan untuk kalah,” katanya dalam kenyataan, hari ini.

MCA bertanding di empat kerusi dalam PRN Sabah iaitu di kerusi tradisi N.25 Kapayan serta tiga lagi kerusi baharu iaitu N.55 Elopura, N.54 Karamunting dan N.19 Likas.

Bagaimanapun, parti itu kalah di semua kerusi yang dipertandingkan.

Pada PRU-14 lalu juga, MCA hanya menang satu daripada 39 kerusi Parlimen dan dua daripada 90 kerusi Dewan Undangan Negeri (DUN), yang menjadikan kekalahan paling teruk dalam sejarah 69 tahunnya.

November lalu, MCA memenangi satu kerusi Parlimen menerusi Pilihan Raya Kecil (PRK) Tanjung Piai – kawasan majoriti Melayu yang didakwa kononnya kerusi tradisi.

“Selepas 2 Ahli Parlimen MCA menang dengan ihsan UMNO-BN dan undi orang Melayu, mereka terus palu perjuangan SJKC dan pendidikan vernakular, tolak Jawi dan pemerkasaan undang-undang Syariah, tuntut jawatan menteri, CEO GLC serta pelbagai lagi.

“Dan mereka terus dapat! Bertuahnya MCA. Peliknya pemimpin Melayu ini mendabik dada mengangkat diri pejuang agama, bangsa dan negara.

“Berubahlah, atau rakyat akan mengubahnya,” kata Dr Zainur Rashid.


Kes keseluruhan positif COVID-19 kini lebih 20,000

PUTRAJAYA, 1 Rabiulawal 1442H, Ahad – Jumlah kes baharu harian COVID-19 di Malaysia mencatatkan rekod tertinggi sejak pandemik itu melanda negara dengan 871 kes dilaporkan hari ini, menjadikan angka keseluruhan sebanyak 20,498 kes.

Ketua Pengarah Kesihatan Tan Sri Dr Noor Hisham Abdullah berkata perkembangan terbaharu itu menjadikan jumlah kes aktif dengan kebolehjangkitan virus tersebut pada 7,049 kes.

Beliau berkata tujuh kematian dilaporkan setakat 12 tengah hari ini, menjadikan kes kumulatif kematian di Malaysia akibat pandemik itu setakat ini 187 kes.

Bagaimanapun, Malaysia melaporkan berita baik dengan kes pulih harian tertinggi pada 701 kes, menjadikan jumlah kumulatif kes pulih sepenuhnya sebanyak 13,262 kes atau 64.7 peratus daripada jumlah keseluruhan kes.

“Sebanyak 97 kes (11.1 peratus) pada hari ini ialah daripada Kluster Tembok, Kluster Penjara Reman, Kluster Penjara Seberang Perai dan Kluster Penjara Kepayan. Kes-kes ini sememangnya terasing di dalam penjara dan tidak menjangkiti masyarakat.

“Negeri-negeri di Lembah Klang pula merangkumi 9.6 peratus daripada jumlah keseluruhan kes. Negeri Sabah terus mencatatkan jumlah kes tertinggi iaitu 702 kes (80.6 peratus),” katanya pada sidang media perkembangan terkini COVID-19 di sini hari ini.

Dr Noor Hisham berkata daripada 871 kes baharu yang dilaporkan, terdapat lima kes import yang mendapat jangkitan dari luar negara termasuk tiga warganegara, yang semuanya di Selangor iaitu masing-masing dua kes dari India dan Nepal serta satu dari Singapura.

“Daripada 866 kes penularan di dalam negara, dua kes merupakan pengunjung yang pulang dari Sabah, yang menjadikan jumlah kes dilaporkan mempunyai sejarah perjalanan ke Sabah sejak 20 Sept 2020 sebanyak 443 kes,” katanya.

Memperincikan jumlah kes penularan dalam negara, beliau berkata selain Sabah dengan 702 kes, Selangor (72), Pulau Pinang (45), Perak (10), Labuan dan Kedah (masing-masing 9 kes), Kuala Lumpur (7), Sarawak (5), Negeri Sembilan (3), Terengganu (2), manakala Johor serta Melaka masing-masing satu kes.

Sehingga kini, terdapat 86 kes positif COVID-19 yang sedang dirawat di Unit Rawatan Rapi (ICU) dengan 28 memerlukan bantuan pernafasan.

Selain itu, Kementerian Kesihatan juga mengenal pasti empat kluster baharu, menjadikan kluster aktif di Malaysia setakat ini sebanyak 85. – Bernama


400 ditahan kes pemerdagangan kanak-kanak di Eropah

BRUSSELS, 20 Rabiualwal 1442H, Jumaat – Agensi polis Kesatuan Eropah (EU), Europol, menahan hampir 400 orang dalam serbuan yang menyasarkan suspek pemerdagangan kanak-kanak di beberapa negara Eropah.

Europol dalam satu kenyataan, semalam mengatakan bahawa semasa serbuan – diselaraskan dengan Britain, Portugal, Sepanyol dan sembilan negara EU yang lain – sekurang-kurangnya 388 orang ditangkap serta 249 mangsa yang berpotensi dikenal pasti, di antaranya 61 disahkan sebagai kanak-kanak di bawah umur.

Operasi yang dilakukan pada separuh pertama Oktober, menyasarkan kumpulan teratur yang menyeludup anak-anak merentasi sempadan Eropah untuk eksploitasi seksual atau buruh serta meminta sedekah.

Europol mengatakan bahawa kanak-kanak itu juga terpaksa melakukan jenayah seperti penyeludupan dadah dan barang terlarang.

“Organisasi jenayah ini, yang dihubungkan melalui jaringan kelompok besar, beroperasi di beberapa negara dan memindahkan kanak-kanak secara bergilir,” kata Europol, sambil memaklumkan bahawa mangsa termasuk kanak-kanak bawah umur yang merupakan pelarian dari negara-negara bukan EU.

Agensi itu mengatakan bahawa wabak coronavirus juga menguntungkan pornografi kanak-kanak, penjenayah siber dan penipuan dalam talian di seluruh benua.

“Penjenayah dengan cepat mengeksploitasi pandemik untuk ‘menyerang’ orang yang mudah dipergunakan untuk menjual barang-barang yang mereka katakan akan mencegah atau menyembuhkan COVID-19.

“Perintah berkurung pada peringkat awal pandemik mendorong lonjakan penderaan seksual kanak-kanak, sering melalui forum ‘dark web’ di mana individu mendapat kemasukan dengan merakam dan menyiarkan penderaan mereka terhadap anak-anak, mendorong orang lain untuk melakukan hal yang sama,” kata Europol.

Pesuruhjaya Eropah untuk Ehwal Dalam Negeri, Ylva Johansson mengatakan bahawa wabak itu ‘telah memperlambat banyak aspek dalam kehidupan normal kita tetapi malangnya telah mempercepat aktiviti jenayah dalam talian.’ – Agensi


Pemberian vaksin kepada gelandangan beri peluang cari kerja

JOHOR BAHRU, 20 Safar 1443H, Isnin – Pemberian vaksin COVID-19 kepada golongan gelandangan di bandaraya ini bukan sahaja dapat mengelakkan jangkitan, malah dapat memberikan sinar baharu kepada mereka untuk mencari pekerjaan.

Shem Kutio, 46, berkata dia berhasrat untuk pulang ke kampung halaman di Pitas, Kota Marudu, Sabah dan mencari pekerjaan di sana setelah menerima vaksin.

Katanya, antara faktor menyebabkan dirinya tergerak untuk mengambil vaksin adalah berikutan rata-rata majikan ketika ini mahu pekerja yang sudah menerima vaksin.

Shem yang masih bujang, kini tinggal di sekitar Dataran Sri Lanang yang sebelum ini adalah tempat pemberian makanan oleh Persatuan Bulan Sabit Merah Malaysia Negeri Johor untuk golongan gelandangan sejak Mac tahun lepas.

“Untuk mencari pekerjaan sekarang ini kita disarankan untuk ambil vaksin dahulu dan juga atas faktor kesihatan untuk elak jangkitan COVID-19. Selepas ini lebih mudah untuk saya pergi ke mana-mana tempat kerana sudah ambil vaksin,” katanya kepada pemberita pada Program Pemberian Vaksin untuk gelandangan Johor Bahru di Jalan Trus, di sini hari ini.

Menurutnya, kali terakhir dia bertugas sebagai pekerja pembersihan di Singapura, dua tahun lepas, dan sehingga kini tidak mempunyai pekerjaan.

Shem adalah antara 50 gelandangan yang menerima vaksin CanSino hari ini, hasil kerjasama persatuan itu, Kementerian Kesihatan (KKM) dan Majlis Bandaraya Johor Bahru.

Sementara itu, Timbalan Pengerusi Jawatankuasa Khidmat Masyarakat dan Kesihatan Kebangsaan Bulan Sabit Merah Malaysia Datuk Mohd Rashidi Mohd Noor berkata pihaknya telah membantu mendaftarkan golongan itu dan setakat ini, sebanyak 150 gelandangan berusia 25 hingga 60 tahun di Johor Bahru telah menerima suntikan dos pertama.

Katanya, mereka menerima vaksin di beberapa pusat pemberian vaksin (PPV) sekitar bandar raya ini termasuk di PPV Persada, Jubli Intan dan Mount Austin, di sini, sejak Ogos lepas.

“Secara keseluruhannya, terdapat lebih 200 gelandangan di Johor Bahru dan pemberian vaksin CanSino kali ini dapat memudahkan golongan ini terima vaksin tanpa perlu datang sekali lagi untuk dos kedua.

“Sebelum ini, mereka harus ke PPV dan perlu datang lagi untuk dos kedua, sekali gus sukar untuk kita kesan mereka. Jadi, apabila ada dos tunggal, ia memudahkan mereka untuk dapat sijil vaksinasi,” katanya.

Mohd Rashidi pada masa sama menjelaskan, tempat pemberian makanan untuk gelandangan yang sebelum ini berada di Dataran Sri Lanang, telah ditutup dan dipindahkan di Jalan Trus. – Bernama


Pfizer usaha wujud vaksin khusus perangi Omicron

NEW YORK, 25 Rabiulakhir 1443H, Selasa – Pfizer sudah mula mengusahakan vaksin COVID-19 yang khusus menyasarkan varian Omicron baharu sekiranya inokulasi semasa tidak berkesan terhadap strain terbaharu, kata Ketua Pegawai Eksekutifnya, Albert Bourla.

Bourla memberitahu CNBC bahawa syarikat itu pada hari Jumaat mula menguji vaksin semasa terhadap varian Omicron, yang pertama kali dilaporkan di Afrika Selatan dan telah mencetuskan semula kebimbangan terhadap gelombang global jangkitan COVID-19.

“Saya tidak fikir hasilnya akan menunjukkan vaksin sedia ada tidak memberi perlindungan. Tetapi ujian itu boleh menunjukkan bahawa vaksin sedia ada ‘kurang melindungi,’ yang bermaksud kita perlu mencipta vaksin baharu,” kata Bourla.

Johnson & Johnson juga berkata pada hari Isnin bahawa ia mengusahakan vaksin varian khusus Omicron dan akan mengeluarkannya mengikut keperluan.

Pada hari Jumaat, Moderna, satu lagi pengeluar vaksin COVID-19 terkemuka berkata, ia sedang membangunkan suntikan penggalak terhadap varian baharu itu.

Bourla menyamakan keadaan itu dengan senario awal tahun ini apabila Pfizer dan rakan kongsi Jermannya BioNTech membangunkan vaksin dalam 95 hari apabila terdapat kebimbangan formula sebelumnya tidak akan berfungsi terhadap Delta, walaupun versi itu akhirnya tidak digunakan.

Vaksin semasa adalah ‘sangat berkesan’ terhadap Delta, kata eksekutif itu, sambil menambah bahawa syarikat menjangkakan dapat menghasilkan empat bilion dos vaksin pada 2022.

Pada Isnin, Pertubuhan Kesihatan Sedunia (WHO) memberi amaran bahawa varian COVID-19 Omicron baharu menimbulkan risiko ‘sangat tinggi’ di seluruh dunia.

Bourla berkata, beliau juga sangat yakin bahawa pil antivirus Pfizer yang diumumkan baru-baru ini akan berfungsi sebagai rawatan untuk jangkitan disebabkan oleh mutasi, termasuk Omicron.

Dalam kalangan pesakit yang baru dijangkiti, berisiko tinggi yang dirawat dalam tempoh tiga hari dari permulaan simptom, pil Pfizer telah mengurangkan kemasukan ke hospital atau kematian hampir 90 peratus. – Agensi


PGK RM2,208 peluang kerajaan gubal semula dasar bantu rakyat miskin

Oleh Ainul Illia Meor Suzurudin

BANGI, 21 Zulkaedah 1441H, Isnin – Had Pendapatan Garis Kemiskinan (PGK) nasional yang dinaikkan kepada RM2,208 adalah munasabah dan patut dilaksanakan oleh kerajaan kerana kadar terdahulu; RM980 adalah terlalu rendah.

Penganalisis ekonomi, Dr Ahmed Razman Abdul Latiff berkata, PGK sebelum ini seolah-seolah ingin menafikan realiti kesusahan hidup rakyat yang miskin di negara ini.

Pun begitu, beliau menyarankan Jabatan Perangkaan Malaysia menggunakan Kemiskinan Relatif sebagai PGK yang baharu (50 peratus daripada median pendapatan isi rumah bersamaan RM2,940).

“Sekurang-kurangnya, nilai PGK yang baru ini akan membuka mata kerajaan untuk menggubal semula polisi dan dasar untuk membantu rakyat yang miskin di negara ini,” katanya ketika dihubungi Ismaweb.net, hari ini.

Jumaat lalu, Jabatan Perangkaan mengumumkan PGK telah disemak kepada RM2,208 berdasarkan pengiraan yang dibuat mengikut metodologi pada 2019.

Sebelum ini, PGK dikira berdasarkan metodologi pada 2005 yang menjadikan penanda aras kemiskinan pada RM980 berdasarkan keperluan asas untuk isi rumah hidup sihat dan aktif.

Ketua Perangkawan, Datuk Seri Dr Mohd Uzir Mahidin berkata, semakan PGK itu adalah berdasarkan keperluan semasa yang menekankan kepada pengambilan makanan optimum dan keperluan asas bukan makanan yang lebih berkualiti.

Lebih 400,000 isi rumah di negara ini bagi tahun 2019 didapati berada pada paras kemiskinan berdasarkan metodologi PGK yang baharu.

Mengulas lanjut semakan itu, Dr Razman yang juga Pensyarah Kanan, Putra Business School (PBS) berharap PGK ini dapat diperincikan mengikut negeri, daerah dan juga bandar atau luar bandar.

Ia kerana situasi semasa menunjukkan ramai penduduk bandar termasuk dalam kategori miskin bandar, katanya.

“Oleh kerana Melayu semakin ramai duduk di bandar, ramai juga di antara mereka sebenarnya dikategorikan sebagai miskin bandar.

“Kerajaan harus menerima hakikat bahawa banyak lagi yang perlu dilakukan untuk membasmi kemiskinan termasuk menambah peruntukan untuk saluran bantuan bersasar dan juga semakan gaji minimum,” katanya.

Beliau berkata, kenaikan perbelanjaan untuk membasmi kemiskinan ini boleh ditampung dengan memperkenalkan cukai baharu seperti cukai pusaka dan cukai modal tambahan (capital gain tax) yang biasanya ditumpukan kepada golongan T20.

“Kenaikan kadar cukai pendapatan untuk golongan T20 dan cukai syarikat boleh dipertimbangkan kerana masih ada lagi ruang untuk kenaikan kadar tersebut.

“Saya juga berpendapat bahawa semakan kadar PGK harus dilakukan setiap tahun dan diperincikan mengikut negeri, daerah dan bandar/luar bandar supaya bantuan yang ingin diberikan lebih berfokus,” katanya.

Dalam pada itu, beliau turut mengesyorkan gaji minumum dinaikkan mengikut lokasi dan jenis industri.

Ia berikutan terdapat sesetengah industri membuat keuntungan berbilion ringgit tetapi masih mahu menggaji pekerja asing dan tidak mahu mengambil pekerja tempatan, tegasnya.

“Kita mahu syarikat-syarikat yang membuat keuntungan besar mengambil pekerja tempatan dengan gaji minimum yang lebih tinggi,” katanya.


JAIS serah nama guru KAFA tolak vaksin kepada Sultan Selangor

BANGI, 20 Safar 1443H, Isnin – Jabatan Agama Islam Selangor (JAIS) akan menyerahkan senarai nama guru Kelas Agama dan Fardu Ain (KAFA) yang menolak vaksin COVID-19 kepada Sultan Selangor, Sultan Sharafuddin Idris Shah Alhaj minggu ini.

Pengarah JAIS, Datuk Mohd Shahzihan Ahmad berkata, turut akan diserahkan senarai nama ahli jawatankuasa (AJK) masjid dan surau serta Penolong Pendaftar Perkahwinan, Perceraian dan Rujuk Orang Islam.

Selain itu, beberapa tindakan juga akan turut diusulkan kepada baginda.

“Saya akan persembahkan kepada tuanku dalam minggu ini, nanti saya maklumkan hasil perbincangannya.

“Saya juga akan usulkan beberapa tindakan dan ia adalah usul yang positif kerana kita bukan mahu menghukum sebaliknya kita mahu mereka ambil vaksin.

“Kalau nak hukum, saya sudah keluarkan surat tapi kita pujuk mereka dan kalau mereka tidak mahu (berkeras untuk menolak vaksin) baru kita teruskan (tindakan),” katanya seperti dipetik media tempatan, hari ini.

Pada 22 September lalu, Sultan Selangor menzahirkan dukacita dan amat kecewa apabila dimaklumkan hanya 203 daripada 873 guru KAFA, ajk masjid dan jurunikah di negeri ini hadir pada sesi program vaksinasi khas COVID-19 Frontliner JAIS.

Menerusi kenyataan dimuat naik di Facebook Selangor Royal Office, baginda menzahirkan rasa dukacita apabila 96 daripada 203 yang hadir menolak untuk divaksin.


PAS enggan bubar DUN bukan kerana takut hilang kuasa

BANGI, 15 Rabiulawal 1444H, Rabu – Keputusan tidak membubarkan Dewan Undangan Negeri (DUN) Kelantan bukan disebabkan takut kehilangan kuasa sebaliknya langkah berkenaan lebih kepada pertimbangan demi kepentingan dan kemaslahatan rakyat.

Ketua Pemuda PAS Kelantan, Mohamad Kamal berkata, pihaknya tidak mahu bertindak terburu-buru seperti sesetengah pihak yang mengecewakan Yang di-Pertuan Agong.

“Tidak timbul juga soal takut menghadapi pilihan raya tetapi ini dilakukan demi kepentingan rakyat,” katanya dalam kenyataan, hari ini.

Sebelum ini, Pemuda UMNO Kelantan, Mohd Hariri Mohamed Noor mencabar, kerajaan negeri supaya membubarkan DUN bagi membolehkan Pilihan Raya Umum ke-15 (PRU15) dilangsungkan secara serentak.

Mohamad Kamal pada masa sama menjelaskan, Pemuda UMNO tidak seharusnya gopoh membuat cabaran kepada PAS Kelantan agar DUN dibubarkan serentak dengan pembubaran Parlimen.

Beliau berpandangan, Pemuda UMNO seharusnya lebih terbuka selain menerima dapatan kajian yang dinyatakan oleh Naib Presiden PAS, Datuk Mohd Amar Abdullah berkaitan penolakan undi anak muda terhadap Barisan Nasional (BN).

Malah, beliau meminta Pemuda UMNO supaya menyemak melalui kajian yang dijalankan sendiri atau dapatan lain yang memuaskan hati.


Fasa peralihan endemik: Jangan ‘padam’ norma baharu

KUALA LUMPUR, 27 Syaaban 1443H, Rabu – Fasa peralihan ke endemik bermula 1 April ini bukan bermakna rakyat Malaysia melupakan norma baharu yang menjadi amalan sepanjang lebih dua tahun ini susulan pandemik COVID-19.

Menteri Komunikasi dan Multimedia, Tan Sri Annuar Musa berkata, rakyat sebaliknya perlu terus mengekalkan amalan positif termasuk soal penjagaan kebersihan diri.

“Kita jangan padam semua norma-norma baharu ini, kebersihan diri misalnya. Contohnya pakai pelitup muka, kalau di Jepun ia lazim, dulu pun kita rasa pakai pelitup muka ini macam (amalan) yang asing, tetapi sekarang kalau tak bawa pelitup muka, kita rasa ada yang tak kena, jadi elok kita teruskan amalan ini,” katanya ketika ditemu bual dalam rancangan Responsif: Peralihan Ke Fasa Endemik yang disiarkan melalui TV1 malam ini.

Annuar berkata, dasar norma baharu seperti bekerja dari rumah dan membeli secara dalam talian juga boleh dijadikan budaya jika dirasakan bersesuaian.

“Begitu juga dengan sistem pengudaraan di dalam bangunan, dahulu kalau nak membina bangunan tiada siapa yang peduli tentang ini, tetapi kini ia menjadi antara perkara yang perlu diberi perhatian, ini semua boleh kita teruskan dan buat ubah suai mana yang sesuai,” katanya.

Ditanya mengenai Pilihan Raya Umum ke-15 (PRU15) yang mungkin boleh dilaksanakan apabila lebih banyak kelonggaran terhadap prosedur operasi standard mulai 1 April ini,  Annuar berkata, kerajaan perlu melihat keperluan pilihan raya tersebut diadakan.

“Bila ia perlu berlaku, itu atas pertimbangan kerajaan, pertama jika ia sudah cukup tempoh atau belum, jika sudah, maka ia patut diadakan.

“Kedua, adakah situasi semasa mengizinkan proses demokrasi itu berjalan, jika keadaan keselamatan mengizinkan, ia boleh diadakan atau tidak, kerajaan perlu buat keputusan, semasa proses transisi ini adalah masa paling baik untuk kerajaan merenung sama ada ia boleh diadakan atau tidak,” katanya.

Bagaimanapun, katanya, proses untuk membubarkan Parlimen bukan perkara kecil dan perlu mengambil kira kesan kepada negara termasuk pelaburan ke dalam negara, dasar-dasar yang sedang berjalan dan pertumbuhan ekonomi.-  Bernama


19 anggota IPD Cheras disahkan positif COVID-19

KUALA LUMPUR, 26 Safar 1442H, Rabu – Seramai 19 anggota dari Ibu Pejabat Polis Daerah (IPD) Cheras disahkan positif COVID-19, kata Ketua Polis Kuala Lumpur Datuk Saiful Azly Kamaruddin.

Tanpa mendedahkan butiran lanjut, beliau berkata terdapat sebahagian daripada anggota dari IPD Cheras yang masih menunggu keputusan secara berperingkat, daripada Pegawai Kesihatan Daerah.

“Walaupun mereka (19 anggota positif COVID-19), operasi balai dan IPD Cheras tetap berjalan seperti biasa dan mengamalkan prosedur operasi standard (SOP), yang ditetapkan kerajaan dalam usaha mengekang penularan COVID-19,” katanya kepada Bernama.

Dalam perkembangan berasingan Saiful Azly berkata, sebanyak 29 sekatan jalan raya dilakukan di sekitar ibu negara dan Putrajaya, susulan penguatkuasaan Perintah Kawalan Pergerakan Bersyarat (PKPB) bermula 12.01 tengah malam tadi.

Terdahulu, Menteri Kanan (Kluster Keselamatan) Datuk Seri Ismail Sabri Yaakob mengumumkan kerajaan bersetuju melaksanakan PKPB di Selangor, Kuala Lumpur dan Putrajaya bermula 12.01 tengah malam 14 Oktober hingga 27 Oktober.

Keputusan itu dicapai pada Sidang Khas Majlis Keselamatan Negara (MKN) yang dipengerusikan Perdana Menteri Tan Sri Muhyiddin Yassin selepas mendapat nasihat Kementerian Kesihatan dan mengambil kira peningkatan kes dan penularan COVID-19 seperti di daerah Klang, Petaling serta daerah Gombak. – Bernama


Iraq lulus RUU tolak hubungan dengan negara haram Israel

BAGHDAD, 26 Syawal 1443H, Jumaat – Ahli Parlimen Iraq semalam mengundi untuk meluluskan rang undang-undang mengenai pengharaman hubungan dengan negara pengganas Israel.

Dalam satu kenyataan, pejabat media Parlimen berkata, sidang itu meluluskan rang undang-undang yang menjenayahkan normalisasi hubungan dengan entiti Zionis berkenaan.

Menurut agensi berita negara INA, rang undang-undang itu diluluskan sebulat suara ketika sesi persidangan semalam.

Iraq pertama kali mengadakan sesi persidangan mengenai cadangan itu pada 11 Mei lalu.

Iraq tidak mempunyai sebarang hubungan dengan Israel dan kerajaan serta kebanyakan kuasa politik enggan menormalisasi hubungan dengan negara haram itu.

Jordan, Mesir dan Emiriah Arab Bersatu (UAE) mempunyai hubungan diplomatik dengan negara pendudukan termasuk Sudan, Bahrain serta Maghribi. – Agensi


BN Kedah sedang perinci manifesto

ALOR SETAR, 5 Zulhijjah 1444H, Sabtu – Barisan Nasional (BN) Kedah sedang memperincikan manifestonya sebagai tawaran kepada rakyat negeri itu dalam menghadapi Pilihan Raya Negeri (PRN) yang akan diadakan tidak lama lagi.

Pengerusi Badan Perhubungan UMNO Kedah, Datuk Seri Mahdzir Khalid berkata, BN akan memastikan semua perkara dalam manifesto yang ditawarkan itu praktikal dan boleh dilaksana serta diuruskan dengan kadar segera demi kesejahteraan rakyat Kedah.

“Kita telah bincang manifesto baharu bagi memastikan slogan ‘Kalih Bagi Sama’ (tukar bagi sama) dapat dicapai. Buat masa ini, ia masih belum boleh maklumkan lagi kerana sedang diperincikan berikutan ia baharu sahaja dibentangkan dalam mesyuarat tadi.

“Tapi, manifesto ini akan merangkumi semua aspek termasuk berkaitan pendidikan, ekonomi, kesejahteraan kepada golongan belia, wanita termasuk masyarakat India, Cina dan Siam,” katanya kepada pemberita pada sidang media di sini, hari ini.

Sementara itu, Mahdzir berkata, susun atur kerja di setiap kawasan kerusi Dewan Undangan Negeri (DUN) juga telah dibincangkan, yang jentera BN akan menjadi barisan hadapan di kawasan yang ditandingi parti itu dan akan membantu calon PH di kawasan yang ditandingi parti gabungan itu. – Bernama


Barisan Kabinet Muhyiddin memalukan, tak kompeten

Oleh Ainul Illia Meor Suzurudin

BANGI, 5 Ramadan 1442H, Jumaat – Barisan Kabinet Perikatan Nasional (PN) di bawah pimipinan Tan Sri Muhyiddin Yassin bukan sahaja terlalu besar jika dibandingkan dengan populasi rakyat, bahkan lebih menyedihkan, tidak kompeten selain majoriti daripada mereka tidak efektif.

Menyifatkan Kabinet ini sebagai memalukan, Ahli Jawatankuasa Barisan Jemaah Islamiah Se-Malaysia (BERJASA), AD Satiman berkata, bukan suatu rahsia lagi bahawa jawatan yang pelbagai di kementerian, agensi, syarikat berkaitan kerajaan (GLC) dijadikan sebagai alat tawar-menawar bagi memastikan sokongan Ahli Parlimen terhadapnya kekal.

“Jawatan dan amanah mentadbir negara dibahagi sesuka hati umpama milik warisan peribadi. Ini akan jadi budaya gilakan jawatan dalam kalangan Ahli Parlimen dan orang politik.

“Pokok persoalan saya mudah. Perlantikan perlu menjawab soalan ‘mengapa dia dilantik’. Adakah kerana manfaat politik atau kelayakannya?

“Jika kerana kelayakan, sudah tentu urus tadbir negara tidak seperti sekarang. Harga runcit barangan melambung masa nak raya pun menteri tak tahu,” katanya ketika dihubungi Ismaweb.net.

Mengulas lanjut, beliau berkata, realiti kesusahan rakyat amat jauh daripada perhatian majoriti ahli politik.

“Tindakan dan cakap-cakap mereka tidak selesaikan masalah rakyat. Walhal, baru-baru ini ada lagi lantikan Timbalan Menteri yang baharu daripada parti gabungan mereka di Sabah.

“Sebagai rakyat Malaysia, intelektual saya rasa dihina dengan tindakan sebegini,” tegasnya.

Bahkan, AD Satiman berkata, respon rakyat sememangnya amat negatif terhadap kerajaan PN dan Muhyiddin ketika ini.

“Damage done. Menteri banyak-banyak kita pun tak faham kerja apa.

“Beliau mungkin boleh ‘beli’ sokongan ahli politik seperti didakwa. Tapi beliau tak akan mampu beli undi hampir 20 juta rakyat Malaysia.

“Kepada menteri dan timbalannya yang ada maruah, elok letak jawatan,” katanya.